Suite: Judy Blue Eyes zo ur ganaouenn saoznek gant ar strollad sonerien rock Crosby, Stills & Nash (CSN), savet gant an arzour stadunanat Stephen Stills d'ar mare ma oa o tispartiañ diouzh ar ganerez-sonaozerez stadunanat Judy Collins a oa o vevañ ganti abaoe 1967.\nPedet e oa bet ar soner taboulin stadunanat Dallas Taylor da c'hoari gant ar strollad.\n7:22 he fadelezh ez eo kentañ kanaouenn eus Crosby, Stills & Nash, kentañ albom ar strollad deuet er-maez d'an 29 a viz Mae 1969, a-raok Marrakech Express. Ur bladenn — Suite: Judy Blue Eyes war an tu A, Long Time Gone war an tu B — a oa deuet er-maez e miz Gwengolo 1969 ivez.\nC'hoari a ra titl ar ganaouenn gant an daou c'her saoznek "suite" ha "sweet" :\nun heuliad eo da vat dre ma voe savet Suite: Judy Blue Eyes gant Stephen Stills diwar donioù chomet a-gostez, ar pezh a ra d'ar ganaouenn diskouez peder rann disheñvel an eil diouzh eben (evel ur seurt serr-lagad e krog an albom 4 Way Street gant lost Suite: Judy Blue Eyes),\ndous eo Judy Collins, daoulagad c'hlas lemm dezhi, ouzh kalon Stills c'hoazh, evit d'an traoù o trenkañ kenetreze tamm-ha-tamm. N'hell ket bezañ sklaeroc'h pa lenner ar pozioù kentañ :\nKanet eo bet da-geñver tost pep sonadeg bet kemeret perzh ennañ gant CSN, e Woodstock Music & Art Fair (15-18 a viz Eost 1969) peurgetket.\nSuite: Judy Blue Eyes, kanet gant CSN\n↑ Ne oa ket Neil Young perzh eus ar strollad c'hoazh.\nAdtapet diwar « https://br.wikipedia.org/w/index.php?title=Suite:_Judy_Blue_Eyes&oldid=1825029 »\nKemmoù diwezhañ degaset d'ar bajenn-mañ d'an 11 Gen 2019, da 14:42.


Oan ar Mabig Jezuz - Wikimammenn\nTi moulerez Sant-Gwilherm, 1909 (p. 152-156)\n◄ Daerou eur vamm Oan ar Mabig Jezuz Ar roc’h lenverez ►\nEat e oa ar bastored gant o hent ; hag, endra ma ’z eant, e komzent eus an traou kaer o doa gwelet.\nJosef neuze a c’horroas o c’hinnigou ; bez’ ez oa leaz, fourmaj, viou, frouez ha koad, donezonou paour roet a galon vad hag a dlie beva an Tiegez Santel. Unan anezo, pinvidikoc’h eget ar re all marteze, kalon vad ha brokus d’ezan ivez, a lezas e-harz ar Bugel-Doue eun oanig donv, beg ruz, gant gloan gwenn-erc’h en dro d’ezan.\nP’oa eat e vestr kuit, an oan a zigoras frank e zaoulagad evel pa vije sebezet ha nec’het bras. Hogen, anezan e-unan, ez eas war-eün d’ar Mabig Jezuz p’her gwelas astennet war ar c’holo.\nAn azen hag an ejen a astenne o fenn a-zioutan hag a glaske e domma gant ar c’houezen a deue diouto pa dennent o alan.\nDioustu an oanig a welas kement-se, hag hen da lipat goustadik daouarnigou ar Mabig Jezuz.\nAr bugel a zigouez gantan dihuna ; ha neuze, evel evit trugarekaat al loenig dous, e ra allazig d’ezan war e benn, hag ec’h en em ro da gousket adarre.\nAn oanig a gerz d’e dreid, hag a c’holo gant e c’hloan toufek ar memprou tener skornet gant ar riou.\nOc’h e welet Mari ha Josef a veule an Aotrou a gemer kement a breder gant an dud dister.\nAn oan, ne-oe ket pell, a deuas da veza mignon an Tiegez Santel ; ar Werc’hez Vari a daole evez outan, ha Josef a gase anezan da beuri ar yeot fresk. Ar Mabig Jezuz a gemere gantan e blijadur.\nHogen, setu ma teu, eun nosvez, eun eal eus an nenv da lavaret da Jozef eo red d’ezan tec’het dioustu da Vro an Ejipt, abalamour da gounnar ar roue Herodez. Sentus bepred oc’h mouez Doue, Josef a zavas hag a sternas an azen evit mont kuit.\nRannet e oa e galon o sonjal e rankche lezel war e lerc’h an oanig kunv ha tener a blije kement d’ar Bugel-Doue. Setu, pa’z edo o vont er-meaz eus ar c’hraou, eur pastor o tigouezout. An hini en doa e roet d’an Tiegez Santel e oa.\nN’ouzon dare na piou na petra a lavare d’ezan mont da welet e vignoned a Vetleem, en noz, evel en dro genta, p’oa kaset gant an elez, kanerien ar « Gloria in excelsis. »\nReketi a reas beaj vad d’an Tiegeziad Santel. Kemeret a reas ive e oan. Heman, avad, na felle ket d’ezan dilezel e vignon-bihan. Hogen ar Mabig Jezuz a astennas e zourn war al loenig mad, ha neuze ar pastor a zistroas d’ar gear gantan.\nPeur-eveziegez Doue, koulskoude, a daole evez mad ouz an tri beachour santel ; o hencha a reas penn da benn an hent hag epad derveziou o harlu.\nHerodez o vezan maro, eun eal a deuas a-nevez da gaout Josef. Hema sentus, a sternas adarre an azen hag, o veza kemeret e benn-baz, e tiztroas d’e vro. Da Nazaret eo ez eas en dro-ma da jom, e leac’h mont da Vetleem.\nAntronoz e zistro, eun den war an oad, ar vaz a bastor en e zourn hag ar baner oc’h e gostez, a yea dre an hent, eun oanig oc’h e heul ; laouen e seblante beza.\nDlgouezout a ra, hag e sko war an nor. Sant Joseph a deu buan da zigeri. Anaout a ra pastor Betleem deuet da zigas da Jezuz an oanig mad kresket kalz. Ar Mabig Jezuz a ra stad d’ezan, hag, eo eur vennozi ar pastor, e lavar : « Eürus an dud kunv, habask, rak d’ezo e vezo an douar ! Eürus ar re baour, rak ma welint Doue ! »\nO veza klevet e oa dizro an Tiegez Santel d’ar gear, Elisabet hag he mab Yan a gemeras an hent evit mont d’e welet ; nebeut goude e tigoueschont e Nazaret, e leac’h e oe great d’ezo enn digemer kalonek.\nMab Elisabet a yoa gwisket gant eur c’hroc’hen danvad, gwriet war e skoaz gant eur pennad korden, er gouelec’h (dezert) divezatoc’h e vezo goloet gant kroc’hen eur c’hanval.\nEun dervez edo sant Yan hag ar Mabig Jezuz o c’hoari war dreuzou an ti ; tom e oa d’ezo dindan heol bero bro ar Zav-Heol. Ganto edo ivez an oan o kemeret perz e c’hoariou e vignoned.\nSetu en eun taol Yannig o vonet e ti ar c’halvez, hag hen o kemeret daou bez koad hag oc’h ober eur groaz ganto. O welet war al leur eun tamm lian roget, bet dresel gant ar Werc’hez, kredabl, e kemer anezan, hag hen d’hen staga evel eur ruban oc’h divreac’h ar groaz.\nAn avelig skanv, o c’houeza goustadik, a rea d’ezan heja en eun doare plijadurus da welet.\nTost d’ezan edo ar Bugel-Doue, hag eun tammig larkoc’h sant Josef, ar Werc’hez Vari ha santez Elisabet, sebezet o sellet oc’h c’hoari ar vugale.\nMari koulskoude a skrijas o welet ar groaz. Dont a reas sonj d’ezi eus komzou glac’harus an den koz Simeon ; he c’halon a zaoulammas, hag eus he daoulagad e tiredas daerou c’houero.\nHogen, setu eun dra laouennoc’h o tremen dirak o daoulagad.\nO vesa savet war gein an oan, Jezuz a zeblantas kaout c’hoant da ober dre araok ar pez a dlie ober divezatoc’h en eur vont e kear Jeruzalem. Yannig a gas an oan gant eun dourn, hag en egile e toug e vanniel ; ma oe klevet en nenvou moueziou gwerc’h o kana da zabaturi ar garva diskouarn : « Bennozet ra vezo an hini a deu en hano an Aotrou ! »\nGoude beza c’hoariet eur pennad evel-se, Jezuz a roas e frankiz d’al loen ; moueziou an nenvou a davas, ha ne oe klevet ken nemet trouzig an eskel o trouc’ha an ear. Ha netra ebet mui…\nElisabet koulskoude a lavare distrei d’ar gear ; sonet e oa heur an disparti. Yannig a gave dies kenan kuitaat e genderv hag… an oan en doa kement a blijadur gantan. Jezuz a welas mat e dristidigez hag a ouezas dioustu perak :\n« Mar kerez, emezan, me a roi d’it va oan. » Eur mousc’hoarz a darzas war muzellou ar paotr, hag e zremm a deuas da veza laouen. Hogen, ar Mabig Jezuz a gemeras eur vouez c’haro hag a lavaras : « An oan a vezo hiviziken ez kichen evit da rei da anaout. Me eo an oan divlam a vo lakeat eun deiz d’ar maro ; d’it eo d’hen lavaret d’ar bobl er gouelec’h. »\nHag e oe klevet adarre kantikou an elez. Kana reant gant eur vouez ankeniet, leun a flourder :\n« Ecce Agnus Dei, ecce qui tollit peccata mundi. »\nSetu ama Oan Doue, setu an Hini a walc’h pec’hejou ar bed !\nAdtapet diwar « https://br.wikisource.org/w/index.php?title=Oan_ar_Mabig_Jezuz&oldid=158024 »\nKemmoù diwezhañ degaset d'ar bajenn-mañ d'an 8 Ebr 2020, da 09:45.


Buhez ar Sent/1894/Neree, Achillee ha Domitilla - Wikimammenn\nBuhez ar Sent/1894/Neree, Achillee ha Domitilla\n◄ Tudi Neree, Achillee ha Domitilla Briek ►\nann daouzekved devez a viz mae\nSANT NEREE, SANT ACHILEE HA SANTEZ DOMITILLA, MERZERIEN\nNeree hag Achillee a ioa daou vreur, ho daou e servich ar brinsez Domitilla, nizez d’ann impalaer Domisian. Kristenien oant, hag ho mestrez a ioa kristenez ive : badezet oant bet ho zri gant sant Per he-unan. Mes Domitilla a ioa kalz iaouankoc’h eged he daou zervicher, ha n’oa ket c’hoaz ken desket hag hi var guirioneziou ar relijion.\nAr brinsez-se a ioa bet goulennet da bried gant eunn den iaouank, he hano Aorelian, hag eunn devez edo oc’h en em ficha evit plijout d’ann den iaouank-ma p’en em lakeaz Neree hag Achillee da ober meuleudi ar guerc’hded dirazhi. « — Ar guerc’hezed kristen, emezho, o deuz eur pried ha n’euz prins ebed hag a ve par d’ezhan evit ar gened, ann danvez hag ar c’halloud. Ar pried-se eo Jezuz-Krist, ar roue a c’hloar, a garg anezho er bed-ma zoken a c’hrasou dioc’h ann dibab, hag ho c’huruno er bed all gant ar sked dudiuz a zo enn dro d’ezhan he-unan. »\n« — Ma’m bije gouezet ann dra-ze kentoc’h, eme Zomitilla, me n’em bije ket sonjet dimezi; great em bije ive fae var joaiou ar briedelez evel m’am euz troet kein d’ann idolou da zeiz va badiziant. Mes c’houi marteze a c’hello obten evidon ar c’hras da ober brema ar pez am bije great kentoc’h ma’m bije gouezet. »\nNeree hag Achillee a redaz raktal da gaout sant Klemant, ar pab kenta goude sant Per, hag a lavaraz d’ezhan : « — Hor mestrez Domitilla, o veza anavezet peger kaer eo beza pried da Jezuz-Krist, e deuz c’hoant da voestla d’ezhan he guerc’hded; deuit eta d’he lakaat e renk\nar guerc’hezed kristen.» Sant Klemant a respountaz\n« — Ar pez a gountit d’inn a zo eur merk ne zaleo ket\nDoue d’hor gelver davethan, hag e tleomp, c’houi ha me hag ar brinsez-se, beza merzeriet abarz nemeur. Mes hor Zalver en deuz lavaret arabad eo kaout aoun rak ar re a laz ar c’horf; bezomp eta prest da zenti outhan, rak hen eo a ro ar vuez a bado da viken. » Ar pab a skoaz rak ehun etrezek palez Domitilla evit he reseo e renk ar guerc’hezed.\nGoude maro he daou zervicher, Domitilla ne zelaouas ket muioc’h Aorelian eget n’e devoa he zelaouet araok. O velet eta ne c’helle ket dont a benn anezhi, ann den iaouank-se he c’hasaz d’he zro d’ar gouarner Rufuz. Hogen, o veza ma chome ato stard enn he feiz ha ne felle ket d’ezhi a briz ebed kinnig ezans d’ann idolou, ar gouarner a ordrenaz lakaat ann tan enn he c’hambr. Ar brinsez a oue mouget buhan e kreiz ar flammou, hag evelato he c’horf ne oue ket devet. Kavet e oue goudeze enn he bez heb na vije eur vlevenn rostet var ar penn,\nhag ann avieler Sezer hen enterraz gant respet. Evelse e\nnijaz ene ar Zantez euz a greiz ann tan d’ar baradoz evit reseo ann diou gurunenn e devoa meritet dre he guerc’hded hag he merzerenti.\nSant Neree ha sant Achillee a zeskaz d’ho mestrez iaouank Domitilla ober fae var ar bed ha var he blijadureziou. Pebez kemm azo etre ann daou zervicher santel-ze ha mevellien hon amzer-ni ! Ar re-ma siouaz ! e leac’h kelenn bugale ho mistri var ar mad, ho c’helenn aliez var ann drouk ; e leac’h lakaat ploumm enn ho fenn, ne lakeont nemed avel; e leac’h ho hencha da vont d’ar baradoz, ec’h henchont anezho da vont d’ann ifern. Ah ! mevellien baour, taolit evez : Doue hen talvezo d’ehoc’h, hag eunn devez a zeui e paeot ker d’ezhan ar c’henteliou hag ar skoueriou fall o pezo roet d’ar vugale ha d’ann dud iaouank-se. Mar karfac’h, er c’hountrol, ober evel ann daou zant-ma, mar karfac’h dougen ar vugale hag ann dud iaouank-se d’ar vertuz ha d’ann devosion, dre ho komzou hag hoc’h oberiou, neuze e tastumfac’h dirak Doue eunn tenzor a veritou, hag ho rekoumpans a ve braz ebarz enn env.\nAdtapet diwar « https://br.wikisource.org/w/index.php?title=Buhez_ar_Sent/1894/Neree,_Achillee_ha_Domitilla&oldid=23958 »\nKemmoù diwezhañ degaset d'ar bajenn-mañ d'an 31 Gou 2011, da 12:32.


Krav-maga - Wikipedia\nAr c’hrav-maga zo un doare emgann a-dost hebreat hag a bouez war deskadurezh ar barregezhioù emzifenn. Savet eo bet evel reizhiad emzifenn gant lu ha servijoù kelaoua Israel, evit en em zifenn krog-ha-krog ouzh an dagerien.\nGant kalz a servijoù polis ha milourel er bed e vez implijet an hentenn-mañ : gant an FBI, an DEA hag ar Marine Corps er Stadoù-Unanet ; gant ar GIGN, ar RAID hag al Légion Étrangère e Bro-C'hall ; pe gant an SAS er Rouantelezh-Unanet.\nKrouet e oa bet gant Imi Lichtenfeld er bloavezhioù 1930 e Tchekoslovakia. Diwar deknikoù emgann-straed eo bet savet, war-lerc’h argadennoù faskour a-enep Yuzevion. Boks, judo, ju-jitsu ha gouren zo mesket en hentenn-mañ.\nTri doare gouren zo : unan implijet gant an arme, unan gant an nerzhioù urzh hag unan digor d’an holl.\nImi Lichtenfeld a oa bet ganet e Budapest e 1910. Gant e dad, un archer brudet, e oa bet awenet. Gounezet en doa kalz a gevezadegoù sport (gouren, boks hag embregerezh-korf). Bodañ a reas meur a c'hourenour evit difenn ar Yuzevion er bloavezhioù 1930 hag e-pad an Eil Brezel-bed.\nDiazezet eo teknikoù ar c'hrav-maga war ar buander hag an eeunded, evit bezañ prest ar buanañ posupl ha gant ar muiañ a ziogel.\nAdtapet diwar « https://br.wikipedia.org/w/index.php?title=Krav-maga&oldid=1984078 »\nKemmoù diwezhañ degaset d'ar bajenn-mañ d'an 1 Ebr 2022, da 15:28.


Pajenn:Herri - Skrituriou sakr - Exod, 1861.djvu/138 - Wikimammenn\nPajenn:Herri - Skrituriou sakr - Exod, 1861.djvu/138\nLEVR ANN EXOD.\n17. Etre-z-oun ha bugale Israël, eur zin da badout da vikenn ; rak ann Aotrou en deuz great ann env hag ann douar e c’houec’h devez, ha d’ar seizved en deuz ehanet.\n18. Hag ann Aotrou, o veza peurlavaret evel-se da Voïzez var menez Sinaï ar pez en doa da lavarout, a roaz d’ezhan diou daolen mean, ar gourc’hemennou skrivet var-n-ho gant biz Doue.\nPep furnez pep gouizieghez, pep skiant a zeu euz ann env digant Tad ann holl sklerijen. Ar re ho deuz bet donezonou enn doare-ze na dleont ket eta en em gavout braz evit se evel pa ho defe ho gounezet dre ho nerz ho-unan. Mui eghet den, e tlefent guelet a beleac’h e teu d’ezho ann talanchou-ze, hag ho lakaat da dallout evit gloar ann hini en deuz ho roet. Pa fell da Zoue ober eunn dra bennag a vraz gant eur re bennag, e ro d’ezho bepred ar ouizieghez hag ar skiant ret da gaout evit kas al labour-ze da benn. Abarz eta kemer eur vicher pe eur stad a vuez, pep den a dle teurel evez hag hen a zo gouestl da ober deveriou ar garg-se ; ha ma ne d-eo ket, e renk skei izelloc’h.\n℣ 14: Mirit va zabbat, rak eunn dra santel eo evid-hoc’h. — Al lezen da ehana dioc’h pep labour eunn devez var zeiz, a zo roet gant Doue d’ann dud abaoe kommansamant ar bed. Falvezet eo bet d’ezhan e vije ann ehan-ze eur zin hag eur marc’had etre ann dud hag hen ; eur zin da zigas sonj d’ezho e pe fesoun en doa krouet ar bed, eur marc’had dre behini en em garghe da rei d’ezho ebarz enn env eunn ehan eternel hag euruz, ma vijent fidel d’he lezen. Miromp eta ar zul pehini eo deiz ar Zabbat evid-omp, ha diouallomp da ober\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/138&oldid=115060 »\nKemmoù diwezhañ degaset d'ar bajenn-mañ d'an 13 Ebr 2018, da 14:27.


Triumvirelezh - Wikipedia\n« Triumvirelezh » (Troika e ruseg) a vez graet eus un emglev politikel pe soudardel etre tri den hag en em unan evit ren. Eus ar ger latin triumvirate, hag a dalvez "tri den", e teu ar ger "triumvirelezh".\nE dibenn Republik Roma e taolenn ar ger-se :\nan Driumvirelezh kentañ a vod Caesar, Pompeius ha Crassus ;\nan eil Triumvirelezh hag a vod Marcus Antonius, Octavius ha Lepidus.\nE Bro-C'hall e voe kaoz eus triumvirelezhioù :\ne-doug ar brezelioù relijiel gant emglev tripenngadour katolik : Anne de Montmorency, François de Guise ha Jacques d'Albon de Saint-André ;\ndindan ren Loeiz XV gant gouarnamant ar sekretourien-Stad Aiguillon ha Terray hag ar c'hañseller Maupeou ;\ne-pad ar vodadenn vonreizhañ gant emglev ar dispac'hourien Antoine Barnave, Adrien Duport ha Lameth.\nWar-lerc'h taol-Stad an 18 fructidor eus bloavezh V ar republik c'hall eo kontrollet an Directoire gant triumvirelezh Reubell, Barras ha La Révellière-Lépeaux.\nDindan ar Stad C'hall, war-lerc'h rakuit Laval, d'an 13 a viz Kerzu 1940, e vez lakaet e plas ur poellgor ren gant dekred an 19 a viz Kerzu. E penn anezhañ ez eus an amiral Darlan a sav un driumvirelezh gant Flandrin, ministr an Aferioù estren, hag ar jeneral Huntziger, ministr ar brezel. Bez ez eus eus ar poellgor ren-se betek ma voe anvet Darlan da vesprezidant ar C'huzul ha ministr an Aferioù estren d'an 9 a viz C'hwevrer 1941.\nEn Unaniezh Soviedel e veze graet Troika eus emglev an nerzhioù politikel a denne d'un driumvirelezh :\ne-pad an Eil Brezel Bed gant ar gouarnamant trifennek a vode Jozef Stalin, Vyatcheslav Molotov ha Lavrentiy Beria ;\ngoude drouklamm Nikita C'hrouchtchov e voe lodennet postoù sekretour kentañ ar Strollad, kentañ ministr ha penn Stad :\nLeonid Brejnev, Aleksey Kosygin hag Anastas Mikoyan\nLeonid Brejnev, Alexei Kosygin ha Nikolay Podgorny da c'houde.\nAdtapet diwar « https://br.wikipedia.org/w/index.php?title=Triumvirelezh&oldid=1953097 »\nPolitikerezh an URSS


Rannvro emren Bougainville - Wikipedia\nRannvro emren Bougainville\n(Adkaset eus Bougainville)\nLec'hiadur proviñs Bougainville e Papoua Ginea-Nevez.\nRannvro emren Bougainville, anvet betek 2005 Proviñs Salomon an Norzh, a zo ur rannvro emren e Papoua Ginea-Nevez. Meur a enezenn a ya d'hec'h ober ; an hini vrasañ eo Bougainville hag Arawa ar gêr-benn anezhi. E-barzh emañ enez Buka hag Inizi Carteret ivez. Ur boblañs a 175 160 a dud he devoa e 2000.\nBanniel ar rannvro.\nAdtapet diwar « https://br.wikipedia.org/w/index.php?title=Rannvro_emren_Bougainville&oldid=1671644 »\nKemmoù diwezhañ degaset d'ar bajenn-mañ d'an 19 Du 2015, da 17:31.


Kenavo Jakez Chirac... : rezore\n« Liammoù nevez/liens nouveaux | Page d'accueil | SNJ : le devoir d'informer plutôt que la volonté de plaire »\nKenavo Jakez Chirac...\nJakez Chirac a ya kuit hiriv ag an Elysée; setu ar pezh a skriven a ziar e benn e miz Ebrel.\n“Me ho kar” : setu ar pezh n’eus lâret deomp ar prezidant Chirac d’an unnek a viz Meurzh paseet : bizkoazh kement all. Jakez, hor prezidant deomp-ni abaoe daouzek vloaz, em c’hare, ha n’en ouien ket. Mechal emestra mard Jakez a gar razh ar Franzision, pe ul lodenn anezhe; pe lodennoù dishenvel hervez an amzer ha hervez an avel : ar re a zehoù a wezhoù, pe ar re a greiz, pe ar re a gleiz...\nEr maez a Frans Jakez a zo bet un ekologour bras, hag un den a gare ar yezhoù hag ar sevenadurioù all. Met petra en deus graet evit sikour get ar yezhoù all a Frans, evel ar brezhoneg ? Netra, pe dost. Sinet oa bet get Lionel Jospin, ministr kentañ d’ar c’houlz-se, Karta Europa ar yezhoù rannvroel, e 1998, met ne oa ket bet ratifiet get parliamant. Ha Jakez n’en deus graet netra evit sikouriñ get Jospin, ar c’hontrel.\nPetra n’eus graet Jakez evit an ekologiezh en diabarzh a Frans: pas kalz a dra ivez. Ha geo : savet en deus ar “C’honservatoire du littoral” tregont vloaz zo evit preniñ tammoù an aod, da vout miret evit an amzer da zont. Setu ur sonj vat hag en deus graet berzh. Met Jakez ne oa ket en e unan : dindan prezidant Giscard en deus savet an dra-se. Trugarez da Valery ivez, neuze ha retred mat deoc’h-c’hwi, an daou.\nKarantez betek ar brezel\nJakez hor c’har-ni, Fransizion, razh. Met laret en doa traoù displijus, traoù fall, a fed familhoù zo daet da labourat ha da vout e chom e Bro C’hall; “le bruit et l’odeur”, sonj peus ? Hag ar gKanaked : Jakez a gar ar gKanaked, sur awalc’h, met kaset en doa memestra an arme d’ar C’haledonie Nevez evit gwaskiñ ar gKanaded a faote dezhe en em zistagañ a vro Frans. Er bloaz 1988, c’hwec’h soudard hag ugent Kanak, sitoianed a Frans, razh, oa marv du-hont pa oa Jakez e penn ar gouarnamant. Ur sort brezel sivil a groge. Eurasamant, ar bloaz se, Jakez oa bet trec’het get Mitterrand e-pad votadegoù prezidant. Ha setu Jakez er maez ha Rocard ministr kentañ. Getan oa bet sinet emglevioù peoc’h Matignon, hag a zalc’h c’hoazh hiriv an deiz...\nJakez n’eus graet un dra vrav memestra : n’eo ket aet d’an Irak da vrezeliañ get George Bush.\nJakez oa bet ivez e penn ti ker Pariz. Tud oa bet gobret get an ti ker-se da labourat evit an RPR ar pezh a veze (hag a vez) difennet grons. Ur bochad aferioù e giz-se zo bet, pad buhez publik Jakez Chirak. Hag e vuhez publik n’eo ket echu : ur wezh aet kuit ag an Elysée, e miz Mae, Jakez en do un emgav get ur barner e kreiz miz Mezheven, hervez ar pezh a lâr ar c’hazetennoù. Rit ket bill, ne vo ket lakaet en toull bac’h, na Jakez nag e vBernadette santel. Hag a gres d’e emgavioù get ar varnourion, ne gavay ket, Jakez, re hir an amzer e-pad e retred. Rak esperans m’eus e vo emgavioù all get ar varnourion. Dober hon eus e Frans a varnourion a ra o labour, ar justis a zo digabestr, sanset...\nMechal memestra perak omp karet get Jakez. D’am sonj, ar pezh a gar Jakez, kentoc’h, a zo bout hor prezidant. Met en a “gar” kement-se ar Fransizion hag en deus kavet unan all evit tapout e blas ! Nag ur paotr jentil, ar Jakez. Ha piv eo an dañvez prezidant dibabet get Jakez ? Niko : unan all hag hor c’har betak sakrifiiñ e vuhez evidomp-ni ! Trugarez deoc’h paotred. Met get Nick ne vo ket memes doare : ret vo deomp karout Frans (hag he frezidant, evel rezon) pe kuitaat ar vro... Me, me gar m’em bro-din me, met pas razh ar pezh a vez graet get pennoù bras ar vro. Kement da vout lakaet er maez ?\nGet Niko, “razh” ne vo ket posupl\nGet Niko, “razh an traoù a vo posupl”, emezan... Razh ? Nann : pas razh. Ne vo ket posupl dezhañ ratifiiñ Karta europa ar yezhoù rannvroel, setu ar pezh en deus reskontet dija. Niko a gar ar yezhoù rannvroel a Frans, hervez ar pezh a lâvar hennezh, met ne vo ket chanchet ar gonstitution evite. Ne vo ket roet ur statud ofisiel dezhe. Krog a ra fall an traoù...\nE c’hortoz, kenavo deoc’h Jakez. Me, ne garan ho toare d’ober politikerezh met me gar nebeutoc’h c’hoazh doare ho mignon Niko. Deomp-ni d’en em dennañ bremañ evit an amzer da zonet, hepdoc’h. Ha me, evel sitoian a Frans, hag a Vreizh, ne laran ket mersi deoc’h.\n10:05 Publié dans Brezhoneg/Langue bretonne, Politikerezh/Politique | Lien permanent | Commentaires (0) | Tags : Politikerezh, Chirac


Pajenn:Le Clerc - Ma beaj Londrez, 1910.djvu/171 - Wikimammenn\nPajenn:Le Clerc - Ma beaj Londrez, 1910.djvu/171\ndislonkan an eil war egile o gwad fall, e fell d’ê adalek breman, ’n eur ober eun tôl esa, diskargan warnomp eun nebeudig anean. Ha n’ê ket hepken gant o mouez moug e c’hoariont : me gred ive e c’hoariont gant o diskoa. Rak e doare m’o deus an taer regen a boliserien da stourm evit lezel ganimp hent awalc’h da dremen, ec’h ê êzet goût e zo bouterien du-hont a dre d’ê. An dud dinatur a zo anê ! N’o deus ket aon da waskan, ha marteze da vougan ar gristenien a zo deut aman gant ar c’hoant hepken da welet ar prozision o tremen. A drugare Doue, n’eus bet marv ebet nag aman nag e lec’h all : falladenno a vat, ne laran ket. Ouspenn eur wej am eus gwelet ar boliserien o tapout en o divrec’h groage semplet hag o kas anê da unan eus an ambulanso a oa bet savet war hed tôl da hent ar prozision. Mad awalc’h an nevoa grêt an arc’heskob laret d’e dud lezel hirie o bugale er gêr. Koulskoude ne bad ket pell ar reuz, evit ’pez a zell ouz ar yudadeg da vihanan.\nGoude bean kerzet epad tri c’hart heur ec’h arruomp, peurc’hrêt ganimp hon zro, tost d’ar\ngatedral. Aman eun dra hag a ra vad d’hon c’ha-\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/171&oldid=150150 »\nKemmoù diwezhañ degaset d'ar bajenn-mañ d'an 6 Meu 2019, da 17:48.


Prizioù 2019 : Et les nommés sont... - France 3 Bretagne\nPrizioù 2019 : Et les nommés sont...\nAnaelle Le Potier, Trifin ar Merdy, Odile Kerzerho, Nerin ar C'horr, Rozenn Morvan, Visant Abaziou, Gwenvael Jequel / © Yowan Denis\nDibabet eo bet loreidi ar Prizioù 2019 gant ar juri. Seizh rummad a vo priziet ar bloaz-mañ c'hoazh. // Le jury a délibéré et nommé trois lauréats dans sept catégories. La cérémonie des Prizioù aura lieu le vendredi 1er mars 2019 à Bruz. Elle sera diffusée en direct sur le site de France 3 Bretagne.\nPar Yowan Denis Publié le 17/01/2019 à 17:08\n« Mil Hent », de Denez (Coop Breizh).\nPaskal Nignol, qui œuvre au développement du breton aux Champs Libres, à Rennes, à travers des visites guidées et des ateliers de discussion.\nAl loread eus pep rummad a vo choazet devezh abadenn ar Prizioù, d’ar Gwener 1añ a viz Meurzh e Bruz, hag a vo skignet war-eeun war lec'hienn France 3 Breizh ha goude war ar skinwel.\nTi ar vro Gwengamp, an arvor hag an argoad. Dilojet en deus ar greizenn dudi e burevioù Ti ar Vro, e Gwengamp. Kinnig a ra ar greizenn oberiantizoù dudius e brezhoneg d’ar vugale adalek 4 bloaz.\nRadio Kerne. Digoret e vo e miz Ebrel ur skour gant Radio Kerne e Naoned.\n« Galnys pe priz ar gwad », pezh-c’hoari e pevar arvest gant Yann-Fulub Dupuy (Ed. An Alarc’h Embannadurioù).\n« Ouzh skleur an noz », romant gant Jerom Olivry (Ed. Al Liamm).\n« Distro Jarl eus ar brezel », romant gant Goulc’han Kervella (Ed. Skol Vreizh).\nTi-kêr Karaez, evit al levrig familh divyezhek skignet d’an holl, un hentad divyezhek e pep skol er gumun, ar banellerezh divyezhek e kreizenn Vorgium.\nTi-kêr Roazhon, evit bezañ lakaet staliañ muioc’h-mui a blakennoù-straed divyezhek e kêr, bezañ sikouret evit sevel ur vagouri divyezhek, ha bezañ harpet da gavout un ti nevez e kreiz-kêr evit ar greizenn-stummañ oadourien war ar brezhoneg, Skol an Emsav.\n« Gwallzarvoud ar fisel », teulfilm gant Sébastien Le Guillou (26’, France 3 Breizh).\n« Ar Pevarad Kerniel », heuliad tresadennoù-bev gant Benjamin Botella hag Arnaud Demuynck (Vivement Lundi !).\n« Zao ! », heuliad poltridi gant Perynn Bleunven hag Mai Lincoln (Kalanna Production).\nLorcyber, a labour war ar sibersurentez, he deus lakaet treiñ e brezhoneg plegfollenn an embregerezh kement hag al lec’hienn internet.\nPenn ar box, a ginnig un dibab produoù breizhat da brenañ war he lec’hienn, bremañ troet e brezhoneg.\nDiazezadur Kef labour-douar Penn-ar-Bed. Savet eo bet gant an Diazezadur ur font da sikour ar frammoù a lak ar brezhoneg da vont war-raok. Ur budjed 50 000 euro a zo bet gouestlet d’en ober.\n« Kan ar bed », oberenn a-stroll (Bannoù-Heol).\n« Mil Hent », gant Denez (Coop Breizh).\n« A-dreñv ar vrumenn », gant Möhrkvlth (Asgard Hass).\nArno Elegoed, evit bezañ douget ar raktres levr-pladenn « Kan ar Bed » eus ar penn-kentañ betek ar fin dre e di embann Bannoù-Heol.\nIsmael Morvan, prezidant ar gevredigezh « Bak e Brezhoneg », a sikour dougen stourm liseidi Diwan evit tremen ar vachelouriezh e brezhoneg penn-da-benn.\nPaskal Nignol, a labour evit diorroiñ ar brezhoneg er Maezioù Frank, e Roazhon, dre heñchadennoù displeget e brezhoneg pe c’hoazh abadennoù komz a-stroll.


Júu ʼmɨ́ɨ e cacuo fidiée Colosenses 2\n1 Jo̱ iin˜n e ñíˆbaꞌ e jngáamꞌ˜bɨ́ɨ dsiiˉ e jmóoˋbɨ́ɨ bíˋ uíiꞌ˜ quíiˉnaꞌ có̱o̱ꞌ˜guɨ jaléngꞌˋ dseaˋ quiáꞌˉ Dseaˋ Jmáangˉ i̱ seengˋ fɨˊ Laodicea, lɨ́ꞌˆ lajaléngꞌˋ dseaˋ rúꞌˋnaaꞌ dseaˋ quiáꞌˉ Dseaˋ Jmáangˉ i̱ jaˋ mɨˊ calɨcuíingˋ jnea˜. 2 Jo̱ jmóoˋbɨ́ɨ bíˋ e laco̱ꞌ jaléngꞌˋ ꞌnʉ́ꞌˋ, dseaˋ i̱ nɨlɨ́ɨngˊnaꞌ dseaˋ quiáꞌˉ Dseaˋ Jmáangˉ, niꞌíingꞌ˜guɨꞌ bíˋ e laco̱ꞌ nilɨseengˋnaꞌ cøøngˋ e ꞌneáangˋnaꞌ rúngꞌˋnaꞌ, jo̱ lajo̱baꞌ ningángꞌˋnaꞌ dseángꞌˉ laco̱ꞌ sɨꞌíˆ e júuˆ e lamɨ˜ sɨꞌmaˇ quiáꞌˉ Fidiéeˇ do. Jo̱ e júuˆ do, íbˋ Dseaˋ Jmáangˉ ꞌñiaꞌrˊ. 3 Jo̱ jí̱i̱ꞌ˜ íbˋ dseaˋ laniingˉ tɨɨiñˋ quɨ́ɨꞌr˜ jmɨɨ˜ e cuøꞌrˊ dseaˋ e tɨɨiñˋ ngáiñꞌˋ lajɨˋ e jloꞌˆ e niguoꞌˆ quiáꞌˉ Fidiéeˇ. 4 Jo̱baꞌ fɨ́ɨˉɨ ꞌnʉ́ꞌˋ e júuˆ na e laco̱ꞌ jí̱i̱ꞌ˜ jaangˋ jaˋ i̱i̱ˋ nijmɨgǿøngˋ ꞌnʉ́ꞌˋ có̱o̱ꞌ˜ jaléꞌˋ júuˆ jloꞌˆ e o̱ꞌ jáꞌˉ. 5 Dsʉꞌ nañiˊ faꞌ jaˋ seenˉ ꞌñiáꞌˋa jee˜ ꞌnʉ́ꞌˋ lana, dsʉꞌ seemˋ jmɨguíˋ quiéˉe có̱o̱ꞌ˜ ꞌnʉ́ꞌˋ, jo̱guɨ iáamˋ dsiiˉ e núuˋu júuˆ quíiˉnaꞌ e røøbˋ seengˋnaꞌ co̱lɨɨng˜, jo̱guɨ e teábˋ teáangˉnaꞌ có̱o̱ꞌ˜ júuˆ quiáꞌˉ Dseaˋ Jmáangˉ cajo̱.\nLaꞌeáangˊ có̱o̱ꞌ˜ Dseaˋ Jmáamˉbaꞌ uíingˉ dseaˋ dseaˋ ꞌmɨ́ɨngˉ\n6 Jo̱ co̱ꞌ ꞌnʉ́ꞌˋ nɨcaꞌíimꞌ˜baꞌ Dseaˋ Jmáangˉ e lɨ́ɨiñˊ Fii˜ quíiˉnaꞌ, jo̱baꞌ ꞌnéˉ niꞌeeˉnaꞌ laco̱ꞌguɨ la iing˜ dseaˋ do, co̱ꞌ dseaˋ quiáꞌˉbre nɨlɨ́ɨngˊnaꞌ. 7 Jo̱ síngꞌˋnaꞌ teáˋ yaang˜naꞌ có̱o̱ꞌ˜ júuˆ quiáꞌrˉ, jo̱guɨ güɨlɨseemˋbaꞌ laꞌeáangˊ có̱o̱ꞌr˜, jo̱guɨ jaˋ jmɨtúngˉ óoˊnaꞌ lají̱i̱ꞌ˜ fɨˊ nɨteáangˉnaꞌ có̱o̱ꞌr˜, co̱ꞌ nɨcajáamꞌ˜ yaang˜naꞌ fɨˊ jaguórˋ lɨ́ꞌˆ laco̱ꞌ jí̱i̱ꞌ˜ júuˆ e nɨcaꞌeꞌˊ dseaˋ ꞌnʉ́ꞌˋ. Jo̱guɨ cuǿøꞌ˜baꞌ guiꞌmáangꞌˇ Fidiéeˇ contøøngˉ.\n8 Ñiing˜ óoˊnaꞌ jo̱ jaˋ cuøꞌˊ fɨˊ yaang˜naꞌ e dseaˋ jiéngꞌˋ nijmɨgǿøiñˋ ꞌnʉ́ꞌˋ e laco̱ꞌ nitʉ́ˆnaꞌ lají̱i̱ꞌ˜ fɨˊ nɨteáangˉnaꞌ có̱o̱ꞌ˜ Dseaˋ Jmáangˉ. Co̱ꞌ jaléngꞌˋ i̱ dseaˋ laꞌíˋ eꞌrˊ dseaˋ jo̱guɨ féiñꞌˊ dseaˋ có̱o̱ꞌ˜ jaléꞌˋ júuˆ quiʉꞌˊ ta˜ e jmiꞌuíingˉ dseaˋ jmɨgüíˋ. Jo̱ jaléꞌˋ e júuˆ jo̱ jaˋ cǿøngˋ røøˋ có̱o̱ꞌ˜ júuˆ quiáꞌˉ Dseaˋ Jmáangˉ, co̱ꞌ jaléꞌˋ e júuˆ jo̱ jmangꞌˉ júuˆ e caséeˊ jaléngꞌˋ dseaˋ mɨˊ áangˊ có̱o̱ꞌ˜ jaléꞌˋ ta˜ huɨ̱́ꞌˋ e quɨ́ꞌˉ tɨ́ɨngˋ dseaˋ e ꞌnéˉ jmitir˜ fɨˊ jmɨgüíˋ la.\n9 Jo̱ lajaléꞌˋ e lɨ́ɨngˊ Fidiéeˇ, lɨ́ɨngˊ Dseaˋ Jmáangˉ ꞌñiaꞌrˊ, jo̱ lajo̱b cajo̱ lajeeˇ cateáaiñˋ fɨˊ jmɨgüíˋ la. 10 Jo̱guɨ ꞌnʉ́ꞌˋ cøømˋ seengˋnaꞌ có̱o̱ꞌ˜ Dseaˋ Jmáangˉ, jo̱baꞌ dseaˋ sɨꞌieemˋ nɨlɨ́ɨngˊnaꞌ laꞌeáangˊ có̱o̱ꞌ˜ dseaˋ do. Jo̱guɨ íˋbre lɨ́ɨiñˊ dseaˋ mogui˜ i̱ quiʉꞌˊ ta˜ quiáꞌˉ jaléngꞌˋ dseaˋ jmɨguíˋ i̱ quie̱ˊ nifɨˊ jo̱guɨ óorˋ bíˋ e quiʉꞌrˊ ta˜ quiáꞌˉ lɨ́ꞌˆ doñiˊ eeˋ. 11 Jo̱ co̱ꞌ cøømˋ seengˋnaꞌ có̱o̱ꞌ˜ Dseaˋ Jmáangˉ, jo̱baꞌ joˋ quie̱ˊ nifɨˊ quíiˉnaꞌ jaléꞌˋ e ꞌlɨꞌˆ e lamɨ˜ jmooˋnaꞌ do. Jo̱ e la lɨ́ɨˊ e lafaꞌ nɨcaꞌíimꞌ˜baꞌ e li˜ e tɨ́ɨngˋ dseaˋ Israel tó̱o̱rˊ fɨˊ ngúuˊ táaiñˋ, dsʉꞌ o̱ꞌ lajo̱, co̱ꞌ calɨ́ˉ lajo̱ uíiꞌ˜ e Dseaˋ Jmáangˉ caleáaiñˋ ꞌnʉ́ꞌˋ jee˜ jaléꞌˋ dseeˉ quíiˉnaꞌ. 12 Jo̱guɨ mɨ˜ cajgáangˉnaꞌ jmɨɨˋ, jo̱baꞌ lɨ́ɨˊ lafaꞌ røøbˋ caꞌángˉnaꞌ laco̱ꞌguɨ caꞌángˉ Dseaˋ Jmáangˉ, jo̱guɨ lafaꞌ røøbˋ cají̱ꞌˊtu̱ꞌ laco̱ꞌguɨ cají̱ꞌˊtu̱ dseaˋ do, co̱ꞌ jábꞌˉ calɨ́ngˉnaꞌ e quɨ́ɨbꞌ˜ Fidiéeˇ jmɨɨ˜ e cajmijí̱ꞌˊtu̱r Dseaˋ Jmáangˉ jee˜ jaléngꞌˋ ꞌlɨɨ˜ laꞌeáangˊ có̱o̱ꞌ˜ e ꞌgøiñꞌˊ do. 13 Jo̱guɨ ꞌnʉ́ꞌˋ, lamɨ˜ jéengˊguɨ do lɨ́ɨngˊnaꞌ lafaꞌ sɨjúumˉbaꞌ uíiꞌ˜ dseeˉ quíiˉnaꞌ, jo̱guɨ e jo̱b cajo̱ quiʉꞌˊ ta˜ quíiˉnaꞌ; jo̱ dsʉꞌ lana Fidiéeˇ nɨcacuøꞌrˊ ꞌnʉ́ꞌˋ e lafaꞌ nɨcají̱ꞌˊtu̱ꞌ laco̱ꞌguɨ cajmijí̱ꞌˊtu̱r Dseaˋ Jmáangˉ. Jo̱ laꞌeáangˊ có̱o̱ꞌ˜ dseaˋ dobaꞌ nɨcaꞌíingˉ Fidiéeˇ lajaléꞌˋ dseeˉ quíˉiiꞌ. 14 Jo̱ Fidiéeˇ cajgiéeiñˉ jiˋ e caráangˉ e ꞌnɨ́ɨngˋ jneaa˜aaꞌ lɨ́ꞌˆ laco̱ꞌguɨ la ta˜ huɨ̱́ꞌˋ quiáꞌrˉ, jo̱ uíiꞌ˜ e lafaꞌ cabáˋ e jiˋ do fɨˊ dseꞌˋ crúuˆ có̱o̱ꞌ˜ mɨ́ꞌˆ clavo, lajo̱baꞌ cajgiéengˉ jaléꞌˋ e sɨꞌnɨɨngˇnaaꞌ do. 15 Jo̱guɨ laꞌeáangˊ e catángˉ Dseaˋ Jmáangˉ fɨˊ dseꞌˋ crúuˆ, jo̱ lajo̱baꞌ Fidiéeˇ caꞌíiñˉ jaléꞌˋ bíˋ quiáꞌˉ dseaˋ jmɨguíˋ i̱ ꞌlɨngꞌˆ i̱ quie̱ˊ nifɨˊ jo̱guɨ óorˋ bíˋ e quiʉꞌrˊ ta˜, jo̱guɨ cajmɨꞌuǿngˉneiñꞌ do fɨˊ quiniˇ jaléngꞌˋ dseaˋ e catǿrˉ laco̱ꞌguɨ téeˋ dseaˋ dseaˋ ꞌñúungꞌ˜. Jo̱ lajo̱baꞌ cajmijnéengˋ Fidiéeˇ fɨˊ quiniˇ jaléngꞌˋ dseaˋ e nɨcalɨ́ꞌˉbre.\nÍiˋ óoˊnaꞌ lají̱i̱ꞌ˜ e sɨséeˆ quiáꞌˉ Fidiéeˇ fɨˊ ñifɨ́ˉ\n16 Jo̱ lajo̱b lɨ́ɨˊ, jaˋ jmijíiˆnaꞌ mɨ˜ éengˋ dseaˋ ꞌnʉ́ꞌˋ có̱o̱ꞌ˜ jaléꞌˋ e úꞌˋ cǿꞌˋnaꞌ, o̱si e˜ jaléꞌˋ jmɨɨ˜ e jmɨꞌgooˋnaꞌ laco̱o̱ˋ ji̱i̱ˋ, o̱si fɨng jmɨꞌgooˋnaꞌ mɨ˜ yuungˋ sɨꞌˋ é, o̱si jial jmɨꞌgooˋnaꞌ jaléꞌˋ jmɨɨ˜ e jmiꞌíngꞌˊ dseaˋ. 17 Co̱ꞌ jaléꞌˋ e ta˜ huɨ̱́ꞌˋ na jí̱i̱ꞌ˜ lɨco̱ꞌ cuøˊ li˜ quiáꞌˉ jaléꞌˋ e nidsijéeˊ cøøngˋguɨ, jo̱ lɨ́ɨˊ lafaꞌ i̱ꞌˆ quiáꞌˉ jaangˋ dseaˋ i̱ ngóoˊ jéengˊguɨ laco̱ꞌ ngóorˊ. Jo̱ dsʉꞌ i̱ dseaˋ i̱ lɨ́ɨngˊ lafaꞌ i̱ dseaˋ quiáꞌˉ e i̱ꞌˆ do, íbˋ Dseaˋ Jmáangˉ ꞌñiaꞌrˊ. 18 Jo̱guɨ jaˋ jmijíiˆnaꞌ mɨ˜ jíngꞌˉ dseaˋ e iiñ˜ niguírˉ quíiˉnaꞌ lají̱i̱ꞌ˜ e nɨsɨꞌíingˆnaꞌ quiáꞌˉ Fidiéeˇ, faꞌ jaléngꞌˋ dseaˋ i̱ tɨˊ dsíiˊ e jmɨcaaiñ˜ e jgiáangˉ yaaiñ˜, jo̱guɨ jmiféiñꞌˊ jaléngꞌˋ ángeles, jo̱guɨ jíñꞌˉ e ngɨɨ˜guɨ quiáꞌˉ jaléꞌˋ e jaˋ mɨˊ cangarˊ, jo̱guɨ jmɨcǿøngꞌ˜ yaaiñ˜ có̱o̱ꞌ˜ jaléꞌˋ e ɨˊ dsíirˊ quiáꞌˉ fɨˊ jmɨgüíˋ la. 19 Jo̱ jaléngꞌˋ i̱ dseaˋ íˋ sɨꞌnaamˋbre có̱o̱ꞌ˜ Dseaˋ Jmáangˉ i̱ lɨ́ɨngˊ dseaˋ mogui˜ quiáꞌˉ jaléngꞌˋ dseaˋ quiáꞌrˉ. Jo̱ Dseaˋ Jmáangˉ cuøꞌˊbre i̱ dseaˋ quiáꞌrˉ do jaléꞌˋ e ꞌnéiñꞌˉ e laco̱ꞌ cøømˋ seeiñˋ có̱o̱ꞌ˜ dseaˋ do jo̱guɨ cøømˋ seeiñˋ lajeeˇ laꞌóꞌˋ yaaiñ˜ cajo̱ lɨ́ꞌˆ laco̱ꞌ la iing˜ Fidiéeˇ.\n20 Jo̱ co̱ꞌ ꞌnʉ́ꞌˋ lafaꞌ røøbˋ cajúngˉnaꞌ có̱o̱ꞌ˜ Dseaˋ Jmáangˉ fɨˊ dseꞌˋ crúuˆ, jo̱baꞌ joˋ quiʉꞌˊ ta˜ quíiˉnaꞌ jaléꞌˋ ta˜ huɨ̱́ꞌˋ e quɨ́ꞌˉ tɨ́ɨngˋ dseaˋ e ꞌnéˉ jmitir˜ fɨˊ jmɨgüíˋ la. Jo̱baꞌ ¿jialɨꞌˊ seengˋnaꞌ e eeˉnaꞌ laco̱ꞌguɨ la éeˋ dseaˋ jmɨgüíˋ e nʉ́ʉꞌ˜naꞌ jaléꞌˋ ta˜ huɨ̱́ꞌˋ e jíngꞌˉ dseaˋ e ꞌnéˉ jméeˆnaꞌ, 21 faꞌ mɨ˜ jíñꞌˉ: “Jaˋ güɨ́ꞌˋnaꞌ e la, jaˋ cǿꞌˋnaꞌ e na o̱si jaˋ jmóꞌˋnaꞌ e do” é? 22 Jo̱ jaléꞌˋ e ta˜ huɨ̱́ꞌˋ na jí̱i̱ꞌ˜ lajeeˇ cateáˋbaꞌ e íingˆ ta˜, jo̱ co̱o̱bˋ mɨ˜ joˋ e ta˜ íingˆ, co̱ꞌ jí̱i̱ꞌ˜ dseaˋ jmɨgüíˋ jmóorˋ jaléꞌˋ e ta˜ huɨ̱́ꞌˋ na. 23 Dsʉꞌ e jáꞌˉ, jaléꞌˋ e ta˜ huɨ̱́ꞌˋ na cuǿømˋ seaˋ lɨꞌíˆ dsiˋnaaꞌ e guiʉ́bˉ, dsʉco̱ꞌ quiʉꞌˊ ta˜ dseaˋ e ꞌnéˉ líˋ e jo̱ e ngocángˋ dsíibˊ laco̱ꞌguɨ ta˜ quiʉꞌˊ fɨˊ jmɨgüíˋ la. Jo̱guɨ quiʉꞌˊ ta˜ cajo̱ e lafaꞌ e jmɨꞌuǿngˉ yaang˜ dseaˋ jo̱guɨ laguidseaamˆ quiʉꞌˊ ta˜ yaaiñ˜ có̱o̱ꞌ˜ jaléꞌˋ e jmóorˋ fɨˊ ngúuˊ táaiñˋ. Dsʉꞌ jaˋ e ta˜ íingˆ e ta˜ huɨ̱́ꞌˋ do faꞌ e nijmɨcó̱o̱ꞌ˜ quiáꞌrˉ e joˋ nijméˉguɨr jaléꞌˋ e ꞌlɨꞌˆ e iiñ˜ jmóorˋ fɨˊ ngúuˊ táaiñˋ do.


Mswati III (ganet Makhosetive Dlamini d'an 19 a viz Ebrel 1968) eo roue Eswatini abaoe 1986.\nMab eo d'ar roue Sobhuza II ha da Ntombi Tfwala. Pa varvas e dad e 1982 e voe dibabet Makhosetive da vezañ roue gant ar C'huzul roueel (E Eswatini n'eo ket ar roue a zibab e hêr). E-pad pevar bloaz e voe kaset ar rejañs gant div wreg da Sobhuza II : Dzeliwe Shongwe ha Ntombi Tfwala. Kurunennet e voe d'ar 25 a viz Ebrel 1986.\nE 2001 e c'hourc'hemennas Mswati III an umchwasho evit stourm ouzh ar SIDA. An umchwasho zo ur ritual hengounel e Eswatini a verz ouzh ar maouezed ha merc'hed ha n'int ket dimezet da gaout darempredoù rev. Adalek an 9 a viz Gwengolo 2001 betek an 19 a viz Eost 2005 e tlee padout an umchwasho met ehanet e voe ur bloaz abretoc'h.\nAdtapet diwar « https://br.wikipedia.org/w/index.php?title=Mswati_III&oldid=1882995 »\nKemmoù diwezhañ degaset d'ar bajenn-mañ d'an 11 Eos 2020, da 05:33.


Bro Leon ennon, Mikael Madeg (1999) | A ! Lenn...\nBro Leon ennon, Mikael Madeg (1999)\nAon em boa un tammig rak ar 628 pajenn met n’eo ket bet ur gwall lennadenn evit kelo-se. Dre ma n’eo ket ur romant, met kentoc’h un dastumad eñvorennoù stag ouzh ar barrez-mañ parrez e c’hell bout troc’het al lennadenn a-dammoù pe pigoset e-barzh hervez ho c’hoant.\nDa gentañ e tlean lavaret em eus kavet brav an titl hag e plij din kalz ar mennozh, ar geografiezh personel-se. Peg mat eo ouzh ar skrivagner, ar pezh a blij dezhañ, ar pezh a gar… Un testeni eo eus al labour en deus graet war an dachenn o renabliñ anvioù-lec’h, feunteunioù, lesanvioù, gouiziegezh diwar-benn ar c’hleuzioù, o tastum kontadennoù ha kaozioù a bep seurt diwar muzelloù an dud kozh. Gwelout a reer Madeg yaouank o peurzeskiñ e vrezhoneg desket mareoù ‘zo, nebeutoc’h yaouank o pourmen gant gwreg ha bugale gwezhioù all… Choarzhet em eus forzh pegement o lenn un dezrevell eus un abadennad labourat en un ti-feurm ; nag a eñvorennoù eus an amzer ma ne gomprenen ar brezhoneg nemet dre skrid. Fars zo bet o tiskoachañ tud a anavezen ivez, pezh a c’hoarvezo da gement brezhoneger emichañs !\nMe gav din eo ul levr mat pa ne guzh ket an titl an diabarzh. Skrivañ a ra Madeg diwar e benn, gant ur brezhoneg dreist ha kalz a fent, ha tremen a reer 628 pajenn e kompagnunezh ur c’havandad kozh deuet da vezañ tost tost ouzhomp gant an holl draoù en deus diskuliet d’e lennerien abaoe kement a vloavezhioù.\nPezh n’eus ket plijet din avat eo adkavout lodennoù ‘zo eus al levr-se e-barzh oberennoù all gantañ ‘m eus prenet diwezhatoc’h. Pet gwezh e vin lakaet da baeañ evit ar memes tra ? Setu, va ger imor evit an deiz… Evel ma welit e c’hell levrioù Madeg kaout un eil efed Kiss Cool : dont a ra e lennerien da vezañ ken skragn hag eñ 😉\nThis entry was posted on Meurzh, Genver 20th, 2009 at 09:57\tand tagged with bro, ennon, leon, madeg and posted in Brezhoneg, Buhezskridoù, Danevelloù.\tYou can follow any responses to this entry through the RSS 2.0 feed.\n« La mort du roi Tsongor, Laurent Gaudé (2004)\nAn tri Aotrou, Tad Medar (1981) »\n2 responses to “Bro Leon ennon, Mikael Madeg (1999)”\nMae 29th, 2009 at 18:28\n” …adkavout lodennoù ‘zo eus al levr-se e-barzh oberennoù all gantañ… “. Eñvoriñ a rit an titl al levriou’-se?\nMae 29th, 2009 at 18:44\nBale, n’eo ket dale, d’an nebeutañ. Met ouzhpenn bommoù eus Bro-leon ennon zo e-barzh evel just !


Kaozeadenn Wikipedia:Kendivizoù reolata/Stumm pennañ anvioù-lec'h estren/Kinnig - Wikipedia\nKaozeadenn Wikipedia:Kendivizoù reolata/Stumm pennañ anvioù-lec'h estren/Kinnig\n1 Kaozeadenn gentañ (eilet diwar lec'h all)\n1.1 Respont ha kinnig\n2 Stumm ar vro\n3 Kendeuziñ pennadoù\n4 Kaozeal kent mouezhiañ\n7 Kendivizoù heñvel\n8 Disoc'h ar c'hendiviz reolata war an anvioù-tud\nKaozeadenn gentañ (eilet diwar lec'h all)[kemmañ ar vammenn]\nSetu an tamm kaozeadenn gentañ bet eilet diwar :\nStumm pennañ an anvioù-lec'h hag an anvioù-tud estren\nRespont ha kinnig[kemmañ ar vammenn]\nN'eo ket ar wezh kentañ ma sav kudennoù diwar-benn ar stumm da vezañ lakaet da titl ur pennad pennañ o tennañ d'ul lec'h pe d'un den a estrenvro skrivet en o stumm orin gant al lizherenneg latin.\nMat e vefe d'am soñj dont a-benn da dizhout ur c'henemglev a-stroll war ar c'hraf-mañ da vezañ embannet war-lerc'h evel politikerezh envl ofisiel da vezañ doujet utañ gant an holl.\nSetu ma ali evit kregiñ da labourat ha da gaozeal en ur eskemm mennozhioù ha savpoentoù war ar c'hraf-mañ:\n1. Betek-hen eo bet graet (hogozik) atav gant stumm orin leun an an\nvioù-lec'h hag an anvioù tud estren skrivet gant al lizherenneg latin -- estreget ar re gante ur stumm brezhonek hengounel -- evit titl ar pennadoù pennañ ha savet akasoù, bewezh mar bez ezhomm, diwar stumm damheñvel hep tamm sin diakritek ebet evit aesaat ar c'hlaskoù, d.s:\nMat e vefe sevel adkasoù bewezh mar bez ezhomm evit aesaat ar c'hlaskoù diwar stummoù all, da skouer stummoù hep sinoù diakritek pe c'hoazh stummoù saoznekaet kêrioù Iwerzhon h.a. Evel-se eo bet graet dre voaz peurliesañ ivez.\nA-du e vefen-me ez-personel da kenderc'hel da vont war an hent-mañ.\n3. Betek ma ne vo bet tizhet kenemglev ebet war an dachenn-mañ e kinnigan kenderc'hel d'ober kervez ar boazioù kent (kraf 1.) rak evidon-me e talve ur voas hirpad dija evel hemañ koulz hag un damkenemglev ket ha ne vo tizhet kenemglev a-stroll all ebet.\nA galon, Merour (Neal) (Kaozeal) 15 Gwe 2007 da 09:57 (UTC)[respont]\nMe zo a-du evit lakaat ar stummoù orin (gant sinoù diakritek ma 'z eus anezho) evel titloù, met pas evit ar gêrioù a zo dezho ur stumm hengounel e brezhoneg (Pariz, Londrez, Jeruzalem, Bourdel, Kaero, Vienna, Aljer, Damask, Kergustentin, Kergent, Varsovia, Moskov, Sant-Jakez a Gompostel, Kopenhagen hag un toullad all). Ret e vo bezañ war evezh pa vo skrivet anvioù turkek zo : İzmir gant un i bras hag un poent a-us a zo gwir anv ar gêr. --Ch. Rogel 15 Gwe 2007 da 21:02 (UTC)[respont]\nKavout a ra din e ranker ober er Wiki brezhonek evel ma reer er Wiki-où all, da lavaret eo ober gant ar stummoù orin evel titloù, nemet pa vez ur stumm hengounel e brezhoneg, evel ma skriv Ch. Rogel. Poellek eo ober e-giz-se. Klask brezhonekaat an doare da skrivañ anvioù skrivet gant al lizherenneg latin, evit klask drevezañ an distagadur lec'hel, a vo diaes ha kazi diposupl. Mat eo diskouez petra eo an distagadur orin, er vro, evel-just, met evit se n'eus nemet implijout al lizherenneg fonetikel etrebroadel (evel ma reer e pennadoù zo : Göteborg, Milwaukee...). Diouzh an dro e vo mat kaout adkasoù, evit al lizherennoù diaes da skrivañ gant hor c'hlaverioù (Bialystok...). --Llydawr 5 Her 2007 da 20:49 (UTC)[respont]\nA-du evel-just. Bianchi-Bihan 5 Her 2007 da 20:56 (UTC)[respont]\nA-du evel-just. Neal (Kaozeal) 6 Her 2007 da 08:22 (UTC)[respont]\nStumm ar vro[kemmañ ar vammenn]\nLakaomp e vije dibabet lakaat ar "stummoù orin" evel titloù. Diaesterioù a vo evit al lec'hioù zo e broioù ma komzer meur a yezh : petra eo ar stumm orin, petra eo stumm ar vro ? Ur seurt boaz zo, betek-henn, er Wiki brezhonek hag e kalz skridoù brezhonek, a-hend-all, d'ober gant stummoù iwerzhonek evit anvioù-lec'h Iwerzhon, stummoù euskarek evit anvioù Euskadi... Hogen ret eo anzav ne vo ket aes bepred mont gant an hent-se : peogwir ne vo ket aes dimp atav kavout ar stummoù-se evit ar yezhoù n'int ket ofisiel, peogwir e c'hell bezañ dizemglev war ar stumm da reiñ e "yezh ar vro" (A Coruña/A Corunha, Iruñea/Iruña...), peogwir e c'hell bezañ meur a yezh er "vro"... An titl divyezhek Bozen-Bolzano zo bet lakaet evit ur gêr anavezet dindan tri anv (pe tri stumm) (alamanek, italianek, ladinek). Un titl italianek Aosta zo bet lakaet evit ur gêr anavezet evel Aosta en italianeg, Aoste e galleg hag Aoûta, hervez kont, e frankoprovañseg... Da'm soñj ne vo ket posupl ober dibaboù strizh war an dachenn-se. Pa vo lakaet da ditl un anv-lec'h en ur yezh "vihan", e vo ret krouiñ atav un adkas diwar an anv er yezh ofisiel ha menegiñ ar stumm ofisiel er pennad. --Llydawr 6 Her 2007 da 20:52 (UTC)[respont]\nKendeuziñ pennadoù[kemmañ ar vammenn]\nD'am soñj e vefe mat kenteuziñ ar bajenn-mañ gant homañ dre m'o ledanoc'h hag hollekoc'h homañ hag enni e kaver kinnigoù resis. --Neal (Kaozeal) 16 Gwe 2007 da 11:36 (UTC)[respont]\nN'on ket sur: ar bajenn-mañ a zo war ar reizhskrivañ nemetken. An hini emaon o sevel (kroget ganin pell 'zo, met me oa o c'hortoz e vije distroet an dud eus vakañsoù evit he lakaat a well d'an holl) a zo muioc'h war ar brezhonekaat, ar furm, hag all (evit sklaeraat un nebeut dizemglevioù savet war ar wikipedia-mañ). Ha dreist-holl nemet war an anvioù-tud, pa z'eo da hini dreist-holl war an anvioù lec'h. Dit da welet... Benoni (Kaozeadenn) 16 Gwe 2007 da 11:41 (UTC)[respont]\nStag emañ an eil kraf ouzh egile: amañ e vez kaoz eus anvioù tud ivez ha kinniget e vez chom hep o brezhonekaat ha ma teufer a-benn da gaout un emglev war ar c'hraf-mañ amañ e vije ret e lakaat e pleustr war ar bajenn all-se ha vice versa. diskoulm: rouestlet e voi ar bajenn-mñ d'an anvioù lec'h nemetken, en ur c'hoût e kavfen gwell, dre vras, lakaat e pelsutr an hevelep diviz ken war an anvioù-lec'h estren ha war an anvioù tud estren evel-just. Neal (Kaozeal) 16 Gwe 2007 da 14:10 (UTC)[respont]\nOk, mat e din. A-du emaon ganit evel-just. Benoni (Kaozeadenn) 16 Gwe 2007 da 14:13 (UTC)[respont]\nKaozeal kent mouezhiañ[kemmañ ar vammenn]\nN'eo ket bet savet ar bajenn-mañ gant ur framm a dennfe kentoc'h evit ur vouezhiadeg rak gwell eo kaozeal ha klask tizhout un emglev a-raok votiñ mar bez ezhomm da heul. War ar bajenn bennañ e kaver kinnigoù o vont war hent eeunaat ar boazioù stankañ betek-hen rak n'eo ket homañ un dachenn bet kroget an dud da labourat warni nevezig 'zo. Abalamour da se ne gaver nemet ur c'hinnig war pep kraf war ar bajenn bennañ da vezañ kaozeet diwar o fenn ha kemmet tamm-ha-tamm mar bez ezhomm hervez ar c'hoazeadennoù-se. Ma ne deuer ket a-benn da dizhout ur c'henemglev a-stroll ledan en ur ober evel-se e c'hello bezañ adframmet ar bajenn gant pep kinnig resis savet diwar ar c'haozeadennoù evit ma vefe mouezhiet diwar o fenn. Neal (Kaozeal) 16 Gwe 2007 da 14:19 (UTC)[respont]\n??[kemmañ ar vammenn]\nLenn a ran: Ober gant ar stumm orin leun atav gant an holl sinoù diakritek, ha prest on da vont a-du, met:\nPetra eo ar stumm orin leun ? Skouer: Hautes-Pyrénées pe Pireneoù-Uhel? Talvout a ray ar reolenn evit anvioù an departamantoù gall ivez?\nAdwelet e c'hell bezañ pep reolenn mar bez ezhomm, da lâret eo e c'hellor kenderc'hel d'ober gant ar reolenn ispisial o tennañ d'an departmanentoù gall pe get. da welet hervez ali an dud. kavout a rafen gwell chom hep adwelet reolennoù bet tizhet un emglev diwar o fenn dija met ma'c'h eo evit tizhout un emglev ledanoc'h hag hollekoc'h n'eus kudenn ebet evel-just.\nNeal (Kaozeal) 27 Gwe 2007 da 06:28 (UTC)[respont]\nLenn a ran: met tamm adkas didalvoud ebet evit:Charleville-Mézières Saint-Lô\nSaint-Lô : a-viskoazh e ran gant Sant-Lo, a implijan kenañ abalamour d'ur brezhoneger o chom eno, talvoudus an adkas a zo, ha mat an traoù evel-se.\nMa'c'h eo mat evel-se, mat eo ha mat pell 'zo... . Ur skouer ne oa ken. E gwirionez n'eo ket ur pikol striv sevel un adkas bewezh. Kememt e vo war roll ar c'hinnigoù.\nNeal (Kaozeal) 27 Gwe 2007 da 06:28 (UTC) N'em boa ket gwelet an adkas da gentañ. Gwiriet em boa a-raok echuiñ ma frazenn.Ha kavet mat. Vel-se 'c'hoarvez 'wechoù. Bianchi-Bihan 27 Gwe 2007 da 07:40 (UTC)[respont]\nAes eo brezhonekaat n'eus forzh pe anv sant er bed, pe hogozik: Kab Sant Visant da skouer.\nBianchi-Bihan 27 Gwe 2007 da 01:46 (UTC)[respont]\nA-du. Ha perzhioù douarnoniel ivez, d.s. "Kab". Da vezañ ouzhpennet war roll ar c'hinnigoù.\nPa laran aes ne lavaran ket ret. Met naturel eo. Ha berroc'h a-wechoù: Sant Pêr a raen eus ca:Sant Pere Pescador evel eus es:San Pedro de Jujuy, pa oan eno. Ma lakfemp Santez Barba evit kement Santa Barbara zo er bed? Bianchi-Bihan 27 Gwe 2007 da 07:40 (UTC)[respont]\nMa'c'h eo ken aes all perak chom hep hen ober atav (seul wezh ma c'heller evel-just). A-drugarez d'ar pajennoù digejañ e c'heller ober gant an hevelep anv evit ober diouzh meur a lec'h. kudenn ebet e gwirionez war ar wikipedia.84.78.78.41 27 Gwe 2007 da 12:04 (UTC)[respont]\nFarsal[kemmañ ar vammenn]\nO farsal e oan. N'haller ket brezhonekaat "seul wech ma c'haller", ha ma rankomp brezhonekaat hon endro (un tamm bennak da vihanañ) n'hallomp ket brezhonekaat na Bro-C'hall nag ar bed. Siriusoc'h:\nD'am soñj e c'hallomp brezhonekaat un nebeud anvioù evel ar C'hab glas, Kab Sant Visant, ar Mor Du, dre vras pa vez un anv boutin...\nN'hallomp ket ober evit anioù kêrioù, nemet dre fent, evel ar c'hant San Pedro bennak zo er bed (nemet Leugêr Sant Pêr e Roma moarvat).\nEvel just e kavan reizh ober gant Evrog Nevez, evel ma vez graet er yezhoù keltiek all, met n'ouzon ket hag-eñ e c'hallomp mont kalz pelloc'h: Hampshire Nevez (pe Kontelezh Hampton Nevez?), Karolina ar C'hreisteiz .\nHa New South Wales? Kembre Nevez ar C'hreisteiz pe Kembre ar C'hreisteiz Nevez? pe Sukembre Nevez?\nMet komzomp eus se. Ha deomp dezhi goustadikañ ma c'hallimp. Bianchi-Bihan 27 Gwe 2007 da 12:38 (UTC)[respont]\nEvit "New South Wales": penaos vez graet e kembraeg? Arabat brezhonekaat pep tra, met ne vijen ket a-enep ur furm evel Kembre Nevez ar C'hreisteiz, dreist-holl ma vez kembraeget gant ar c'hembraiz. Dre vraz, me zo evit brezhonekaat ar gerioù o tennañ d'an douaroniezh evel kreisteiz (ha pas "su"!!!!!), mor, uhel, hag all... Benoni (Kaozeadenn) 8 Her 2007 da 10:01 (UTC)[respont]\nKendivizoù heñvel[kemmañ ar vammenn]\nTizhet ez eus bet ur c'hendiviz o tennañ d'an dachenn-mañ evit a sell ouzh kêrioù Belgia (s.o. Liège). Poellek e vefe klask ledanaat an diviz-se evit tizhout ur c'henemglev hollekoc'h war an dachenn-mañ. Neal (Kaozeal) 8 Her 2007 da 08:42 (UTC)[respont]\nDisoc'h ar c'hendiviz reolata war an anvioù-tud[kemmañ ar vammenn]\nSetu ur reolenn bet votet er c'hendiviz reolata war an anvioù-tud, hag a c'hell servij da skouer amañ:\nReolenn 6: Ar pennadoù a vo lakaet atav dindan titl ar reizhskrivadur a-orin (o toujañ d'ar sinoù diakritek, lizherennoù ispisial, hag all), gant adkasoù diwar ar furmoù boas all.\nA galon, Benoni (Kaozeadenn) 28 Her 2007 da 18:28 (UTC)[respont]\nAdtapet diwar « https://br.wikipedia.org/w/index.php?title=Kaozeadenn_Wikipedia:Kendivizoù_reolata/Stumm_pennañ_anvioù-lec%27h_estren/Kinnig&oldid=245884 »\nKemmoù diwezhañ degaset d'ar bajenn-mañ d'an 28 Her 2007, da 18:28.


Wikeriadur:Vot eost 2012 - Wikeriadur\nWikeriadur:Vot eost 2012\n1 VOTADEG EOST 2012\n1.1 Furmoù kemmet ar gerioù\n1.2 Furmoù displeget ar verboù\nVOTADEG EOST 2012[kemmañ]\nKinnig a ran votiñ amañ, ha lakaat e anv dindan ar poentoù ma'z oc'h a-du gant ar c'hinnig:\nFurmoù kemmet ar gerioù[kemmañ]\n1.1. Ne vo ket degemeret, evel penngerioù, furmoù kemmet ar verboù nag ar gerioù all.\nBianchi-Bihan (kaozeal) 12 Eos 2012 da 21:51 (UTC)\nPrieladkozh (kaozeal) 27 Eos 2012 da 08:00 (UTC)\n1.2. Ne vo ket degemeret furmoù kemmet ar verboù nag ar gerioù all, war-bouez ar re a vo bet degemeret goude divizout ha war diazezoù sklaer ( da skouer : furmoù eus ar verboù brezhonek direizh bezañ, kaout, gouzout, evel pije, oar ..., liesterioù direizh an anvioù-kadarn, hervez divizoù sklaer) .\nPrieladkozh (kaozeal) 27 Eos 2012 da 08:01 (UTC)\n1.3. Degemeret e vo an holl furmoù kemmet (da skouer : virvidikajen, c'hi, vras e brezhoneg ; pheann en iwerzhoneg).\nGwendal (kaozeal) 15 Eos 2012 da 11:46 (UTC)\nBen Herzog (kaozeal) 25 Eos 2012 da 04:24 (UTC)\nVIGNERON (kaozeal) 26 Eos 2012 da 16:46 (UTC)\nTrec'hlid mitonet (kaozeal) 28 Eos 2012 da 07:14 (UTC)\nFurmoù displeget ar verboù[kemmañ]\n2.1 Ne vo ket degemeret furmoù displeget ar verboù\nPrieladkozh (kaozeal) 27 Eos 2012 da 08:02 (UTC)\n2.2 Ne vo ket degemeret furmoù displeget ar verboù reizh (evel saven, savfen, ...).\nBianchi-Bihan (kaozeal) 13 Eos 2012 da 07:17 (UTC)\nPrieladkozh (kaozeal) 27 Eos 2012 da 08:03 (UTC)\n2.3 Degemeret e vo furmoù displeget an holl verboù (da skouer : savjon e brezhoneg, abrie e galleg, runs e saozneg).\nGwendal (kaozeal) 25 Eos 2012 da 08:34 (UTC)\nVIGNERON (kaozeal) 26 Eos 2012 da 16:47 (UTC)\n1. Krog eo ar votadeg. Padout a ray betek an 31 a viz Eost.\n2. Ne vo ket savet pennadoù gant kemmadurioù e-pad ar votadeg.\nA-raok kregiñ gant ar votadeg e vefe mat kelaouiñ an dud, lavaret pegoulz e krogo, pegoulz ez echuo, petra eo an termenoù anezhi, piv a c'hell votiñ. War ur bajenn a-ratozh e ranker ober an dra-se. Pa vo tizhet un emglev war an traoù-se e c'hellimp kregiñ gant ar votadeg, war ur bajenn a-ratozh ha n'eo ket etre div gaoz war ur bajenn n'eo ket graet evit se. --Ben Herzog (kaozeal) 13 Eos 2012 da 06:21 (UTC)\nUn ali eo. Gwelomp ar re all. Bianchi-Bihan (kaozeal) 13 Eos 2012 da 07:17 (UTC)\nSur a-walc'h ez eus ur bern tud o vakañsiñ evit poent ha, d'am soñj, e vefe dereatoc'h astenn ar prantad votiñ...\nA galon--Prieladkozh (kaozeal) 14 Eos 2012 da 11:28 (UTC)\nN'ouzon ha ma ve gwell gortoz an dud, ur wech distro eus o vakañsoù n'emaint ket evit votiñ kement ha se. An dra-se a zo bet anataet meur a wech.--Gwendal (kaozeal) 15 Eos 2012 da 11:46 (UTC)\nLakaet ur gaoz ganin er bajenn-gaozeal. Bianchi-Bihan (kaozeal) 17 Eos 2012 da 16:30 (UTC)\nDaoust dezhañ bezañ merour Wikipedia ma'm eus komprenet mat, hep ober gant ger brezhoneg ebet pe dost, mat e vefe din kompren pe skiant-prenet a oa bet tapet gantañ war ar brezhoneg ?\nA galon.--Prieladkozh (kaozeal) 27 Eos 2012 da 07:52 (UTC)\nNe vo ket degemeret votoù ar re ne gomprenont ket brezhoneg, anat, pe n'o deus ket kemeret perzh e gwirionez er wikigeriadur. Bianchi-Bihan (kaozeal) 27 Eos 2012 da 12:34 (UTC)\nN'on ket evit stadañ disoc'h splann ar votadeg-mañ hep na zeuje ur mousc'hoarzh bihan d'am diweuz. N'ouzon ket penaos ezteurel ma santimantoù personel met ha pa vije bet goulennet ouzhoc'h Ha gwenn e oa marc'h gwenn Herri IV ? ho pije kavet digarez da respont Ne oa ket, moarvat ! o vezañ ma oa bet savet ar goulenn gant Bianchi-Bihan, tudoù ! N'eo ket gwir :-) ?\nHep mont a-du krenn gant un tu pe gant egile e tenn kentoc'h da vibiliachoù ha ne sikouront ket hon yezh e mod ebet. Emichañs e vin digarezet ganeoc'h met diwar vremañ e vo gwelloc'h ganin chom e-maez kement-se ha dont amañ bep an amzer da reiñ ma skodenn war ma fouezig ha mat pell 'zo.\nA galon.--Prieladkozh (kaozeal) 28 Eos 2012 da 11:43 (UTC)\nSklaer, lakaomp, eo an disoc'h: aet ar muiañ niver gant ar re zo a-du gant lakaat peuriwerzhonekajemp ha beuriwerzhonekajemp er geriadur-mañ, 4 a du, 2 a-enep. Evel-just, ma vefe sellet a-dost, e vefe kavet e-touez ar voterien tud ha ne gemeront ket nemeur a berzh el labour, ha ne grouint ket pennad ebet en dazont evel ar re-se, peogwir e ouzont ez eus pouezusoc'h d'ober. Marteze 'vo ret ober ur votadeg all emberr: ne blij ket ar skouerioù er pennadoù d'an holl. Bianchi-Bihan (kaozeal) 2 Gwe 2012 da 14:34 (UTC)\nAdtapet diwar « https://br.wiktionary.org/w/index.php?title=Wikeriadur:Vot_eost_2012&oldid=118806 »\nKemmoù diwezhañ degaset d'ar bajenn-mañ d'an 2 Gwe 2012, da 14:34.


Région_Bretagne - « 360 tra hag a c’haller ober, an neveziñ er mod BZH », d’ar 7 ha d’an 8 a viz Here\nEvit an eil abadenn-se, gouestlet d’an neveziñ, e vo bodet embregerien hag oberourien eus an neveziñ. E-pad daou zeiz e vo kendivizoù, taolioù-krenn, klasoù-mestr (gant testenioù nevezourien) hag atalieroù gouestlet d’an neveziñ en embregerezhioù, en EBE dreist-holl. « An embregerien chaseourien-kutuilherien » e vo an tem, da lavaret eo an embregerien vodern a oar en em ober diouzh o metoù, evel ar « chaseourien-kutuilherien » gwechall. Gant se e fell da Breizh Diorren Neveziñ kreñvaat al lusk a zo gant « 360 tra hag a c’haller ober, an neveziñ er mod BZH ». Hag evit an eil gwech-se, an ajañs kefridiet gant Rannvro Breizh (e servij diorroadur ar filierennoù hag an neveziñ, en embregerezhioù dreist-holl) he deus divizet kevredañ an abadenn gant Open an neveziñ, un emgav evit an aferioù aozet gant KKG Neveziñ Breizh. A-benn nebeut e ouioc’h petra a vo da vat e programm an eil abadenn-se, piv eo an test bras, petra eo anvioù ar pevar embregerezh a gemero perzh er « reboot camps » (dalc’hoù neveziñ), e lec’hienn « 360 tra hag a c’haller ober, an neveziñ er mod BZH »...\nTitouroù pleustrek : d’ar 7 ha d’an 8 a viz Here 2015 en Dreuzell, ar greizenn arz a vremañ e Brest.\nRannvro Breizh a vroud an neveziñ\nAbalamour d’ar strivoù graet asambles gant ar Rannvro ha strollegezhioù all eus Breizh, emañ Breizh e-mesk ar rannvroioù ar muiañ oberiant e Frañs war dachenn an enklask hag an neveziñ. Evit ma teuy war wel un ekonomiezh eus ar ouiziegezh he deus divizet kreñvaat an enklask hag an deskadurezh en he raok, ha krouiñ un endro mat evit an neveziñ war he lerc’h : sed aze ur politikerezh mennet-start evit mont a-du gant ar c’hrouiñ obererezhioù nevez e Breizh.\nLec’hienn an abadenn\nPolitikerezh ar Rannvro evit an neveziñ\nPublié le Wednesday, November 16, 2016


Trede quevren - Ar c’huec’hvet Chabistr - Wikimammenn\nTrede quevren - Ar c’huec’hvet Chabistr\nYouen-Yan-Lois Derrien, 1779-1792 (?) (p. 183-189)\n◄ Ar pempet Chab. Evit an humilite interieur Ar c’huec’hvet Chab. Penaus an humilite a ra deomp caret hon abjection hac hon dismeganç propr, da lavaret eo caret beza humiliet ha dispriget Ar seizvet Chab. Penaus e rencomp conservi hon reputation o pratica an humilite ►\nTRemen a ràn larcoc’h, hac e lavaràn deoc’h, Philotee, caret e peb tra hac e peb fæçon hoc’h abjection bropr. Mæs, eme vezo c’hui, petra sinifi an dra-se, caret hoc’h abjection bropr ? E Latin abjection a sinifi humilite, hac humilite a sinifi abjection, da lavaret eo dismeganç, pa lavar ar Verc’hes en he C’hantic sacr, pehini eo ar Magnificat, penaus abalamour ma en deveus sellet an Autrou-Doue ouz an humilite eus e servicheres, e vise istimet ha publiet gant ar bed-oll da veza eürus-bras ; e fell dezi rei da enrent penaus en deveus hon Autrou sellet a galon vad ouz he abjection hac he dismeganç, da lavaret eo en deveus bet priget e c’honsideri hac hi ur servicheres baour, vil, dister hac indin meurbet equichen e c’hrandeur, evit e c’harga eus a c’hraçou hac a faveriou oc’h e choas da veza Mam dezâ. Difaranç a so cousgoude etre ar vertus a humilite hac an abjection ; rac an abjection eo ar biander, an iselder, ar vilder pean disterder, hac ar baourentez a so enomp, evit ha n’er sonjomp ha n’en enevomp ; mæs ar vertus a humilite eo ar guir anaoudeguez pehini hon eus volontieramant eus hon abjection, da lavaret eo, pe dre hini e c’henevomp ervat ac’hanomp hon-unan ez omp bian, izel, vil, dister, paour, ha sempl, ha dîn da veza dispriget : hac e lavaràn penaus ar pouent principal eus an humilite-mâ a gonsist non pas hepquen oc’h anaout volontieramant hon abjection, da lavaret e, och anaout ervat ez oump vil ha dister ha dîn da veza dispriget, mæs o caret hac o veza joa gueneomp quemense memes , non pas dre ur mancamant a gouraich hac a generusdet, mæs evit exalti ha glorifia davantaich ar vajeste a Zoue, hac evit estimout cals mui a-se hon nessa e comparæson deomp hon-unan. Da guemense eo hoc’h exortàn ; hac evit entent guell, gouezit ervat penaus etre an adversiteou ha controliezou pere a souffromp, ez eus darn hac a so dismegus ha disenorabl, ha darn-all pere a so enorabl : cals a so contant da souffr an adversiteou enorabl, mæs ne fell casi da nicun souffr ar re disenorabl ha mezus. Sellit ouz un Ermit pe ur Religius devot, freset oll e zillat var e zro, hac èn dare gant ar riou : peb-unan en deveus respet evit e habit fall ; gant truez ouz e souffrançou ; mæs mar gueler un artisan paour, ün digentil paour, pe un demesel baour er fæçon-se, e vez dispriget ha goapeat, ha chetu eno ur baourentez disenorabl ha mezus. Ur servicher pe ur servicheres a recevo gant humilite ur reprimand rust digant ur Mestr pe ur Vestres, hac ur c’hrouadur digant un Tad pe ur Vam, peb-unan a c’halvo an dra-se mortification, oboissanç ha furnez. Tud a enor a souffro ar memes tra gant ur re-bennâc, ha peguement bennâc ma ve abalamour da Zoue ve, e vezo galvet an dra-se coïonaich ha lachete : chetu eno’ta c’hoaz ur gontroliez disenorabl ha mezus. Un den en deveus ar maletouich en e vrec’h hac un all en e visaich ; ar c’henta n’en deveus nemet ar boan, mæs an eil ouzpen ma en deveus ar boan en deveus ivez an disprigeanç, an disenor hac an abjection. Bremâ’ta e lavaràn penaus ne ranquer quet hepquen caret ar boan, ar pez a reer dre ar vertuz a batiantet, mæs ret e c’hoaz caret an dismeganç hac an disenor a so o c’heul ar boan, ar pez a reer dre ar vertuz a humilite.\nOuzpen beza ez eus vertuziou enorabl hac huel, ha vertuziou isel ha dispriget. Ar batianret, an douçder, ar simplicite hac an humilite memes a dremen gant an dud monden evit vertuziou isel ha dispriget : er c’hontrol ar brudanç, ar vaillantis pe ar gouraich, hac al liberalite a dremen ganto evit vertuziou enorabl. Beza ez eus c’hoaz actionou eus a ur memes vertuz hac a so darn anezo dispriget ha darn-all enoret. Rei an alusen ha pardoni an offançou a so diou action a garantez : ar guenta a so enoret gant peb-unan, hac eben dispriget dirac ar bed. Ur goas pe ur plac’h yaouanc, pehini n’en em roï quet d’an direglamant ma en em ro an dud libertin, oc’h en em antreteni, o c’hoari, o tançal, oc’h eva, oc’h en em orni, a vezo goapeat ha caquetet gant ar re-all e deffaut ha na ra eveldo, hac ar vodesti eus ar goas pe ar plac’h devot-se a dremeno ganto evit ur bigoterez pe un hipocrisi ; caret an dra-se eo caret an abjection hac an dismeganç. Chetu amâ un seurt-all : mont a reomp da visita an dud clàn. Mar em c’hasser da visita ar paourra, an dra-se a so un abjection hac un dismeganç evidon hervez ar bed, ha rac-se e quirin an dra-se : mar em c’hasser da visita ar re a galite, an dra-se a so un abjection hac un dismeganç hervez ar speret ; rac ne deus quet quement a vertuz nac a verit eno, hac e quirin eta an abjection hac an dismeganç-se. Pa zeomp ahet an hent, mar couezomp dirac an dud, ouzpen hor gloas e recevomp c’hoaz ar vez ; ret e deomp eta caret ar vez hac an abjection-se. Beza ez eus memes fautou pe en re ne deus droug ebet, nemet an abjection hac ar vez hepquen, hac an humilite ne c’houlen quet o graet expressamant, mæs goulen a ra na zeuet quet d’en em inquieti goude o beza great, evel ma zeo certen sotoniou, inciviliteou ha dievezdedou pere, evel ma tleer o evita abarz ma vezont great evit oboissa d’ar civilite ha d’ar brudanç, e tleer ive, goude ma vezont great, en em gontanti eus an abjection hac eus ar vez pehini a zeu deomp ac’hano oc’h e accepti a galon vad evit heul an humilite santel. Me lavar c’hoas davantaich : mar doun en em direglet dre goler pe dre imprudanç da lavaret comsou indeçant pe gant re e vez offanset Doue hac an Nessa, em bezo ur c’heuz bras eus an offanç-se pehini a essaïn da rapari guella ma vezo possibl din, mæs ne lesin quet na guirin ha na acceptin an abjection hac an disprigeanç pehini a zeui din ac’hano ; ha ma c’halle an eil beza separet diouz eguile, e strinquen gant horrol ar pec’het, hac e virren gant humilite an abjection hac an dismeganç.\nMæs evidomp da garet an abjection hac an dismeganç a so o c’heul an droug, ne dleer quet cousgoude nebeutoc’h remedia ouz an droug pehini a so caus da guemense dre voyenou propr ha ligitim, ispicial pa vez a gousecanç an droug. Mar em eus un incommodite difæçon em bisaich, e procurin remedia ountâ, hoguen non pas ma c’hancounec’haen an abjection hac ar vez en deveus great an incommodite-se din. Mar em eus great un dra pehini ne offans den, ne c’houlennin quet excus a guemense ; rac peguement bennâc ma em be great ur faut, ne noas da nicun, hac evelse ne ouffen quet goulen excus nemet eus an abjection hac eus ar vez a zeu din ac’hano ve, hac an humilite ne bermet quet an dra-se : hoguen mar em eus . offanset pe scandaliset unan bennâc dre zievezdet pe dre sotoni, e raparin an offanç dre ur guir excus bennâc, abalamour ma noas quemense, ha ma em oblich ar garantez da effaci an noas-se. Erfin aviziou e c’herru ma c’houlen ar garantez e teuemp da remedia ouz an abjection hac ouz an dismeganç evit mad hon Nessa pe da hini eo necesser hon reputation ; mæs en occasion-se o lammet hon abjection hac hon dismeganç a zirac daoulagat hon Nessa evit ampeich na zeue d’en em scandalisa, e tleomp serra ha cuzet an dismeganç-se e gouelet hor c’halon evit en em edifia hon-unan.\nMæs gouzout a fell deoc’h, Philotee, pere eo an abjectionou hac an dismegançou profitapla ; hac e lavaràn deoc’h sclear penaus ar re brofitapla d’hon ene hac agreapla da Zoue eo ar re a erru gueneomp dre chanç pe dre ar gondition ma idomp o veva enni, abalamour n’hon eus-ii quet choaset, mæs recevet hon eus-ii hevelep ma zint digacet deomp gant Doue pehini a choas ato guell eguet na reomp-ny. Ma ve ret choas, ar re vrassa eo ar re vella, hac ar re-se a so istimet ar re vrassa pere eo ar re gontrola d’hon inclinationou ; rac evit e lavaret ur veich evit an oll, hor choas hon-unan a zeu da souilla ha da vianaat casi hon oll vertuziou. Ah ! piou a roï deomp-ny ar c’hraç da allout lavaret gant ar Roue bras-hont : choaset em eus beva en abjection hac e disprigeanç e ty va Doue, quent eguet chom e tiez caer ar bec’herien. Nicun ne ell rei ar c’hraç-se deomp, Philotee, nemet an hini pehini evit hon exalti hac hor c’hundui d’ar c’hloar, en deveus deurvezet beva ha mervel en hevelep-fæçon ma zeo bet mez an dud ha dismeganç ar bopl. Lavaret em eus deoc’h cals a draou pere a seblanto deoc’h beza rust ha c’huero pa o c’honsiderrot ; mæs credit din-me, douçoc’h vezint eguet ar sucr hac ar mel pa o fraticot.\nAdtapet diwar « https://br.wikisource.org/w/index.php?title=Trede_quevren_-_Ar_c’huec’hvet_Chabistr&oldid=125218 »


Tro Bro-C'hall war varc'h-houarn 1912 - Wikipedia\nTro Bro-C'hall war varc'h-houarn 1912\nOdile Defraye, trec'h e 1912\nDalc'het e oa bet 10vet Tro Bro-C'hall war varc'h-houarn etre an 30 a viz Mezheven hag an 28 a viz Gouere (15 tennad-hent, 5 289 km). Gounezet e oa bet gant ar reder belgiat Odile Defraye, 27,763 km/e e dizh keitat. Aet e oa bet ar maout gantañ en 2l, er 7vet hag en 9vet tennad-hent, teir gwech evel Eugène Christophe (3de, 4re ha 5vet) ha Jean Alavoine (11vet, 13vet ha 15vet).\nRenket e oa bet ar rederien dre ar poentoù evit ar gwech diwezhañ.\nAet e oa kuit an Dro eus tachenn ar c'hoarioù Luna Park (Pariz) war-du an norzh hag ar reter a-raok distreiñ da Sportva ar Briñsed (Pariz) dre ar c'hornôg.\n41 reder hepken a oa deuet a-benn da dizhout Pariz war ar 131 o devoa lakaet o anv er penn-kentañ.\n21 a viz Gouere : 12vet tennad-hent etre ar Roc'hell (Charente-Maritime) ha Brest ; trec'h eo Louis Heusghem Belgia.\n24 a viz Gouere : loc'het an 13vet tennad-hent eus Brest war-du Cherbourg (Manche).\n1añ Odile Defraye Belgia Alcyon 49\n2l Eugène Christophe Bro-C'hall Armor 108\n3de Gustave Garrigou Bro-C'hall Alcyon 140\n4re Marcel Buysse Belgia Peugeot 147\n5vet Jean Alavoine Bro-C'hall Armor 148\n6vet Philippe Thys Belgia Peugeot 148\n7vet Hector Tiberghien Belgia Griffon 149\n8vet Henri Devroye Belgia Le Globe 163\n9vet Félicien Salmon Belgia Peugeot 166\n10vet Alfons Spiessens Belgia J.B. Louvet 167\nAdtapet diwar « https://br.wikipedia.org/w/index.php?title=Tro_Bro-C%27hall_war_varc%27h-houarn_1912&oldid=1478352 »


Eizved pennad — XIV - Wikimammenn\nEizved pennad — XIV\nR. Prud’homme, 1903 (p. 261-263)\n◄ Moskeen El-Aksa : posto an aprouf Dindan al leuren zakr. — An Nor Alaouret ’Trezek mene ar Gwe Oliv : an heol veure war Jeruzalem. — Moskeen an Asansion ►\nDindan al leuren zakr. — An Nor Alaouret.\nHadkemeret ganimp hon boto, e tiskennomp don don dindan moskeen El-Aksa. Setu ni en eur pikol kao, bolzet eus krec’h, hag enni me n’onn ket ped kant pilher. An hano a Grevier Salomon a reer d’ei : larout a rer ec’h eo bet greet gant ar roue Salomon evit lakat e gezek. Mes ze n’eo ket gwir. Ar pilhero-man a zo bet savet (pegouls ? na ouier ket) evit kompezi leuren an Templ, ha hasten ’nei war du traouien ar Sedron. N’oufe den kompren pegen braz eo darn euz ar vein a weler ’barz ar voger-diavæz, na penauz e ver deut a-benn d’o azean an eil war egile ? Bean o deuz betek triouæc’h troatad a hirder, ha pemp a uhelder. (Sellet ouz skeuden ar bajen 190).\nGoude bean gwelet en e donder ar voger a ro harp euz tu ar c’hreiste d’al leuren zakr, ec’h eomp d’ober eun dro warni : rak ledan ledan eo euz krec’h. Pa vouter ar penn dre an toullo hir ha moan a zo en kurunen ar voger, e teu an daoulagad da vezevenni : ken izel e welont dindane *goeled an draouien !\n’N eur hedan ar voger e kavomp eun nor a rer anei an Nor Alaouret. Drezi e tremene Jezus pac’h æ hag e teue etre Jeruzalem ha Betani. War he zreujo (neuze ’oa hanvet an Nor Gaer), e pareaz sant Per eun den mac’hagnet, eun toullad deio goude an Asansion. Ar paour kæz a c’houlenne digantan ha digant sant Yan an aluzen, eur bakchij : « Sellet ouzimp ervad, » eme Per. Hag ar paour dioustu da stagan warne e zaoulagad, en gortoz ’michans da gaout eun dra bennag digante : « N’am euz ket arc’hant, ’me an abostol ; mes ’pez am euz a roan d’id : en hano ar C’hrist, Jezus a Nazaret, sav ’n’es sav, ha kerz. » Hag an den paour a gav dioustu e ziouhar hag a red ’trezek an Templ da laret trugare d’an Au. Doue.\n’Dalek an abarde-ze ’oa bet laket sant Per er prizon. C’hwi ive, lennerien ger, mar ret ar vad d’ho nesan en hano Jezus, na laran ket na digoueo ket kement all ganac’h. Ken goaz eo hirie en Frans enebourien Jezus ha ma oant er Jude en amzer zant Per : breman c’hoaz eo difennet gante ober ar vad en hano Jezus.\nDre an Nor Alaoured ive, mar geo gwir ’pez a lavar Muzulmiz, e tle ar Franked tremen, eur gwener bennag, evit hadkemer Jeruzalem : setu perak eo bet stoufet gante, ha stoufet euz o gwellan.\n’Vit kwitat al leuren zakr e fell d’imp eta mont e læc’h-all da glask digor. Dre gichen an Tour Antonia e tremenomp ha neuze e kemeromp hent ar gær.\nDa c’hortoz koan ec’h eomp da chapel klanvdi Sant-Louiz, a zo ’stok d’Itron Varia Frans, evit bean binniget gant ar Zakramant.\nAr Werc’hez ive, an Itron Varia Lourd, a ro d’imp he bennoz deuz ar gleuzen a zo græt d’ei en porz ar c’hlanvdi. Karet eo aman hag enoret gant an holl glanvourien, betek gant ar re n’o deuz ket ar gwir fe. Fenoz dreist-holl e teu kalz anê da zaoulinan diraki : kaer dispar eo e-kreiz ar goloio a daul warni o sklerijen.\nEur c’hantik a ganomp en enor d’ei, ha neuze ec’h eomp da goan.\nGanti hon doa digoret hon devez, en Iliz he mamm santez Anna, ha ganti hen klozomp : eun doare deread da *verzan gouel he Ginidigez.\nAdtapet diwar « https://br.wikisource.org/w/index.php?title=Eizved_pennad_—_XIV&oldid=105010 »\nKemm diwezhañ d'an 4 Eos 2017 da 10:22\nKemmoù diwezhañ degaset d'ar bajenn-mañ d'an 4 Eos 2017, da 10:22.


Beg Perwiz - Wikipedia\nChapel Intron Varia an Aod, en Enez Perwiz\nBeg Perwiz zo ur beg-douar e Gourenez Rewiz, war aod ar Mor Bras.\nEmañ e-kichen Perwiz, ur gêriadenn e kumun Sarzhav hag a oa unan eus breuriezhoù ar barrez gwechall.\nGwechall e oa un enezennig, pe ur ragenez, ha stag eo ouzh an douar-bras bremañ war-bouez un erv goloet a vein hag a der-du. Anvet e veze "iniz Perwiz" pe "an iniz" hepmuiken gant brezhonegerien ar c'hornad. Er gevred d’ar ragenez-se, e stumm un hirgarrezenn 500 m war 300 m, emañ ar beg-douar a valir ar muiañ er mor : beg Perwiz eo.\nE kornaoueg ar ragenez ez eus ur chapel, gouestlet d'an Itron Varia. An hini a weler bremañ a oa bet savet e dibenn an XIXvet kantved gant ar familh Langleiz, maer Sarzhav, met araozi e oa bet chapelioù all el lec'h-se.\nWar ar ragenez e vez ur gouel sarpantoù-nij bep bloaz, e-pad an hañv.\nFestival de cerfs-volants de Penvins (fr)\nAdtapet diwar « https://br.wikipedia.org/w/index.php?title=Beg_Perwiz&oldid=1709256 »\nKemmoù diwezhañ degaset d'ar bajenn-mañ d'an 12 Gou 2016, da 06:41.


Le Trou (Maupassant) - Wikipedia\nLe Trou (Maupassant)\nLe Trou (An Toull) zo un danevell c'hallek gant ar skrivagner gall Guy de Maupassant e 1886.\nKentañ ma voe embannet a oa er gelaouenn Gil Blas d'an 9 a viz Du 1886.\nUr pesketaer en deus kavet ul lec'h don er stêr, ma tap pesked. Un deiz, setu un den all en e lec'h.\n1886 - Le Trou, e Gil Blas.\n1887 - Le Trou, en dastumad Le Horla embannet gant Paul Ollendorff.\n1979 - Le Trou, e : Maupassant, Contes et Nouvelles, levrenn II, skrid notennet gant Louis Forestier, Éditions Gallimard, Bibliothèque de la Pléiade.\nAdtapet diwar « https://br.wikipedia.org/w/index.php?title=Le_Trou_(Maupassant)&oldid=1820063 »


Buhez ar Sent/1912/Thivisiau - Wikimammenn\nBuhez ar Sent/1912/Thivisiau\n◄ Divi Thivisiau Judok ►\nTiernmael, abad hag eskob Dol, pa deue da Valon, ne skuize ket ouz e zelaou ; dont a reas, zoken, d’hen karet kement m’hen kasas gantan da Zol, hag eno goude bezan laket e gelenn en e vanati, o welet e oa ennan danve eus ar c’hentan, hen belegas.\nThivisiau a roas neuze an dorn d’e vadoberour da gas e abati hag e eskopti endro, ha pa deuas Tiernmael da goac’han gant ar gozni, e kemeras e garg.\nThivisiau a oa eun eskob herve kalon an Otrou Doue. Eur blavez, derc’hent ar Yaou-Bask, epad ma oa o prezek war ar leur-gêr, dirak e iliz-veur, e welas Jezuz-Krist en nenv azezet en tu deou d’an Tad, hag an êle, en prosesion, o tougen Arc’h an Testamant. Ar bobl, ouz e glevet o tisklerian d’ezan petra wele, a gouezas d’an daoulin. Ar zant a reas sevel el lec’h-ze eur groaz mein-benerez, hag abalamour d’ar burzud a welas, e veze douget gwechall, en Breiz-Izel, relegou ar zent en prosesion, da zeiou ar Rogasionou.\nEun ôtrou bras eus ar vro, Riwallon e hano, a reas eun devez ar rins en manati Maok, eur manati hag a oa peder leo diouz Dol ; stlepel a reas ar venec’h eus o zi ; lakat a reas an tân en iliz ; laerez a reas al listri sakr ha kement a gavas, hag e tizroas d’e vaner.\nThivisiau, pa glevas an neventi, a yeas, daouzek manac’h gantan, war e droad, da glask al laer ; en em gaout a reas gantan war-dro Lann-Camfroud.\nRiwallon, dal ma welas an eskob hag e venec’h, a gollas e hardiegez :\n— Perak ’ta, emezan, ôtrou ’n eskob, e kemeret ar boan da zont betek aman war ho troad ?\n— Abalamour d’it-te eo e teuan, eme ar zant, hag abalamour d’az sakrilach euzus. Lavar d’in perak az peus laket an tân en manati Sant-Maok ? Ar pec’hed az peus grêt a zo ken bras hag an hini az pije grêt o vruzunan brec’h sant Samson.\nRiwallon a oa strafuilhet ; aon a grogas ennan na raje an eskob e glemmou en e eneb d’ar roue Judikael, hag e lavaras :\n— Otrou ’n eskob, na gemeret ket a zroug ouzin. Sevel a rin iliz Sant-Maok, ha seiz-all ganti c’hoaz, en hoc’h eskopti ; rei a rin d’ec’h, en dizro, seiz gwech muioc’h eget ar pez am eus laeret.\n— Ha levr an Aviel, eul levr ken kaer-all, a oa war ôter Sant-Maok, hag a zo kavet el liorz, hanter-zevet ?\n— Seiz-all, henvel outan, a roin d’ec’h ive ! eme Riwallon.\nAn eskob a bardonas an torfetour, mes kement a nerz-kalon en devoa laket da zifenn e wir, ma ne oe ket kredet ken mont d’ober gaou ouz madou sant Samson.\nThivisiau, deut da vezan koz, a roas an dilez eus e garg hag a ’n em dennas en e vanati ; eno e varvas, war-dro hanter ar seizvet kantved.\nE gorf a oe sebeliet en Dol ; divezatoc’h, pa deuas an Normaned d’ober o freuz en Breiz, e oe kaset e relegou da Bariz.\nAdtapet diwar « https://br.wikisource.org/w/index.php?title=Buhez_ar_Sent/1912/Thivisiau&oldid=33932 »\nKemmoù diwezhañ degaset d'ar bajenn-mañ d'an 2 Meu 2012, da 08:56.


Degemer al lec’hienn > Ar strolladoù > Teatr Piba > Al Liorzhour\nAl Liorzhour, diwar «The Gardener» gant Mike Kenny\n55mn - Adalek 7 vloazh\nAddont a ra soñj d’ul den kozh, anvet Joe, deus e vugaleaj ha deus an amzer dremenet e-barzh liorzh Tonton Harry al liorzhour. Da bep cheñchamant mare-bloaz e veze kollet muioc’h-mui e vemor hag a c’herioù gant Harry. Met o kreskiñ ’veze Joe ivez ha deskiñ a rae, tamm-ha-tamm, micher e eontr kozh. Ur wech bennak pa ’oa erruet ar goañv e oa marvet. Harry, ha Joe a zo prest da gemer e blas.\nKrouidigezh divyezhek istitlet evit ar vugale adalek 7 bloaz diwar ar pezh-c’hoari «the gardener» gant Mike Kenny. Krouet e vo a-benn Miz Meurzh 2012 / Le terrain blanc, Très tôt théâtre Kemper.\nUn neubeut amzer a-raok na varfe e kavemp a wechoù va zad-kozh, a veze techet da gousket an darn vuiañ deus an amzer d’ar poent-se, o tijuni da 8e noz pe oc’h evañ un digor kalon da 7e mintin. Ma oa kollet red an amzer gantañ e oa troet en ur mod all an eñvorennoù en e benn ivez. Troet e veze war-zu e vugaleaj tro dro Briec ha Tregunc. Sonj ’rae dezhañ e oa distroet en e vro c’henidik…Ha pa savemp ur goulenn outañ, pa lavaremp en-dro dezhañ peseurt hini e oamp e touez ar mibi bihan e responte atav, ur vousc’hoarzh eeunig gantañ : «ha bon ?». Tudenn Harry en deus lakaet ac’hanon da soñjal en va zad-kozh. Degas a ra sonj dit deus an distro d’ar vugaleaj ha deus an doare distreset-se da welet an amzer a vez gant ar re gozh.\nUr pezh mell labour leurennaozañ a vo graet ’benn sevel liorzh Harry. Savet e vo bitrakoù «margodennel» ha pleustret e vo war ar c’hoari ganto. Levezonet e vimp gant an dañs Butô, An impresionism ha sinema Bro Japan. Al Leurennaozañ a vo awenet gant labour arzhel Koroller Butô ar strollad Sankai Juku, Ushio Amagatsu ha dreist peb tra gant an abadenn Kagemi «Beyond the metaphors of mirror» lec’h ma vez translatet kelc’hiad ar vuhez hag ar marv war al leurenn. Ne ’m eus ket gwelet neblec’h biskoazh ul labour leurenniñ ha leurennaozañ ken eeun hag efedus. E giz an impresionisted e vo c’hoariet gant tec’hidigezh ha kendalc’h ar gouloù evit labourat war al livioù hag ar cheñchamantoù mare-bloaz. Mennozh ar c’helc’hiad a vo lakaet war-wel war al leurenn gant levezon oberennoù Hokusaï , Van Gogh, Renoir ha Monet. Blas an huñvre ’vo gant Jardrin Harry. Awen ar film « Le Verger aux Pêchers » (Mitsuni Isaki « Moi » Jeune garçon’’) hag Akiran Kurosawa a vo bev mat el labour leurenniñ-mañ.\nThomas CLOAREC, genver 2011\nKrouidigezh «AL LIORZHOUR» a vo kaset da benn gant sikour Kuzul Meur Penn ar Bed, Rannvro Breizh, Ti kêr Molan. Kenproduet e vo gant Très Tôt Théâtre, La Maison du Théâtre, Ti Ar Vro Kemper. A-benn sevel ar epzh-c’hoari e vo degemeret ar strollad gant CLC ar Guivinec, MPT Kerfeunteun e Kemper, Teatr Bro Montroulez, Kreizenn sevenadurel an Ellipse e Molan, La Maison du Théâtre e Brest, MPT Penhars ha Très Tôt Théâtre e Kemper, ULAMIR ar stêr Aon e Kastell Nevez ar Faou.\nTestenn : Mike Kenny\nTroidigezh : Ninnog Latimier, Séverine Magois,\nAktourien : Tangi Daniel, Tony Foricheur,\nLeurennaozañ ha kinkladurioù : Jean-Michel Appriou, Hervé Manach,\nBitrakoù : Latanakone Insisiengmay,Jean-Michel Appriou,\nC’hoari ar bitrakoù : Latanakone Insisiengmay,\nDilhadoù : Loeiza Beauvir,\nSonerezh : Jérôme Kérihuel,\nGouleier : Stéphane Le Bel,\nSon : Eric Péron,\nProduiñ : Jérémy Uguen,\nSkignañ : teatr piba,\nKenurzhiañ teknikel : Stéphane Lebel


Martin Schongauer (delwenn gant Bartholdi (1860), Colmar)\nDelwenn da Vartin Schongauer, a-dost\nMab e oa da Gaspard Schongauer, un orfebour lakaet da vourc'hiz e 1445 . Mont a reas da studiañ da skol-veur Leipzig war-dro 1465 ha goude-se e heulias ur stummadur bale, met ne ouezer ket kalz a dra diwarnañ. Chañsoù zo e vije bet e Beaune, e dukelezh Bourgogn hag en dije kopiet eno Ar Varnadenn ziwezhañ gant Rogier van der Weyden e 1469. Nepell goude-se e tistroas da Colmar hag eno e savas Gwerc'hez gant ur bod roz (1473) hag e prenas un ti anvet ti an alarc'h e 1477. Soñjal a reer e teskas digant ul livour elzasat, marteze Gaspard Isenmann eus Colmar. Dre veajiñ e teskas Martin Schongauer kalz traoù diwar-benn arz flamank ar XVvet kantved, hag en e oberennoù e kaver ur meskaj eus an arz gotek etrevroadel hag eus arz Azginivelezh Norzheuropa. E 1489 e voe lakaet da vourc'hiz e kêr Breisach-am-Rhein.\nE-touez oberennoù brudetañ Schongauer emañ sternioù-aoter Jean Orlier (Mirdi Unterlinden, Colmar) ha hini Gwerc'hez gant ur bod roz (iliz an Dominigiz, Colmar). An daolenn-se a vez gwelet evel ur bennoberenn peurliesañ abalamour d'an doare kenglotus ha spis m'eo bet savet. E mirdioù Berlin, Vienna ha München e c'haller gwelout oberennoù savet gantañ.\nunarouez Martin Schongauer\nE iliz-veur Breisach-am-Rhein e c'haller gwelout ur murlivadur diwar e zorn, anvet Ar Varnadenn ziwezhañ. E oberenn ziwezhañ e voe (tro 1489-1491), ha chom a reas diechu.\nMartin Schongauer a voe lesanvet Hübsch Martin - pe Hüpsch pe c'hoazh Hipsch, da lavaret eo Martin Vrav abalamour da berzhioù e oberennoù, hag ivez peogwir e veze berraet e anv da vezañ Martin Schön (schön = brav).\nAl livour Hans Burgkmair voe e skoliad etre 1488 ha 1490.\nChristian Heck, Martin Schongauer, embannadurioù SAEP, Colmar, 1985, 64 p., ISBN|2856691218\nS.R de Bussierre, Martin Schongauer - maître de la gravure rhénane, katalog an diskouezadeg er Petit Palais, Paris-Musées, 1991, 272 p., ISBN|2-87900-046-7\nAzeulerezh ar vêsaerien\nGanedigezh ar C'hrist\nGwerc'hez gant ur bod roz\nAdtapet diwar « https://br.wikipedia.org/w/index.php?title=Martin_Schongauer&oldid=1861740 »


Pajenn:Guillouzic - Bue Zant Ervoan, 1894.djvu/62 - Wikimammenn\nPajenn:Guillouzic - Bue Zant Ervoan, 1894.djvu/62\ndud war an hent, ha laret d’he eur gomz vad benag.\nAn abostol zantel-man na skouize kammed o prezek, digoueout a rae d’ean zarmon er memez de en liez a barouz hag a vije eur pennad mat entre-he. War droad a ie dalc’hmad, hag aliez war iun, kaer a vije offr d’ean da dibri ; kement a vije he speret hag he galon gant he zarmon, ken a ankoee dibri hag evan ; ben an noz a vije ken dinerzet, ken a nije poan o chom n’he zav. Digoueet eo bet d’ean mont deuz a Gervarzin\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/62&oldid=127449 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/239 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/239\nha distroit, evit ma vezo effaset ho pec’hejou, evit ma teuio amzeriou a freskadurez a-berz an Aotrou, (20) ha ma tigasso deoc’h an hini a zo bet annonset deoc’h araog, ar C’hrist Jesus, (21) hag a dle beza digemeret en env beteg an amzeriou ma vezo retablisset an holl draou, euz a bere hen deuz komzet Doue dre c’henou he holl brofeted santel, abaoe pell amzer. (22) Rag Moises hen deuz lavaret d’hon tadou : An Aotrou ho Toue a zavo deoc’h, euz a-douez ho preudeur, eur profet eveld’oun ; selaouit anezhan e kement a lavaro deoc’h. (23) Ha piou-benag na zelaouo ket ar profet-se, a vezo distrujet a-grenn euz a-douez ar bobl. (24) An holl brofeted ho deuz komzet adaleg Samuel, hag ar re a zo deuet var he lerc’h, ho deuz annonset ive an deiziou-man. (25) C’houi a zo bugale ar brofeted, hag euz an allians hen deuz great Doue gant hon tadou, en eur lavaret da Abraham : An holl famillou euz an douar a vezo benniget en da lignezte. (26) Evidoc’h-hu da genta eo hen deuz Doue, o veza savet he Vab Jesus, hen digasset evit ho penniga, en eur denna pep hini achanoc’h euz he fallentez.\nMES evel ma oa Per ha Ian o komz ouz ar bobl, ar veleien, cabiten an templ hag ar Sadduseed a zeuaz etrezeg enhe, (2) o veza gwall nec’het, abalamour ma teskent ar bobl, ha ma c’hannonsent resurrection ar re varo en Jesus. (3) Hag e crogjont enhe, hag ho zaoljont er prizon beteg an deiz varlerc’h, rag divezad e oa dija. (4) Mes kalz euz ar re ho doa klevet ar ger, a gredaz, hag an niver euz ar oazed a oe var-dro pemp mil.\n(5) Mes an deiz varlerc’h, e c’hoarvezaz ma en em assamblaz en Jerusalem chefou ar bobl, ar re Ancien hag ar Scribed, (6) gant Anna, ar beleg-braz, Caïphas, Ian, Alexandr ha kement hini a oa euz a raç ar veleien ; (7) hag o veza lakeat an ebestel da zond en ho c’hreiz, e lavarjont dezhe : Dre be seurt galloud, hag en hano piou hoc’h euz-hu great kement-man ? (8) Neuze Per, leun euz ar Spered-Santel, a lavaraz dezhe : Renerien ar bobl, ha re Ancien a Israel, (9) pa c’houlenner rezon diganeomp hirio evit beza great vad da eun den mac’hagnet, ha ma c’houlenner gant piou ez eo bet pareet ; (10) gouezit eta, c’houi\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/239&oldid=125347 »


Pajenn:Troude ha Milin - Ar marvailler brezounek.djvu/254 - Wikimammenn\nPajenn:Troude ha Milin - Ar marvailler brezounek.djvu/254\nGan-en-me, eme eur plac’h iaouank ; gwalc’het eo, ha gwalc’het mad zo-ken ; n’eo ket didachet a-vad, ha kaer am beuz bet he frota, he c’hanna, he zaouna, n’ounn ket bet, me nag ar re all a zo ama kennebeud, evit dont a-benn da gas kuit ann tri vanne goad-ze.\nKerkent ha ma voe bet soubet gant Mari enn dour ha frotet eunn draik, ez eaz anezhi ann tri vanne goad. — Euz a be leac’h oc’h, eme ar vestrez d’ezhi neuze ? — Me ne d-ounn ket ac’han, nag a dost zo-ken ; me a zo ganet e Breiz-Izel a zo war-dro tri C’hant leo euz ar vro-ma, dioc’h tu ar c’hresteiz ; hag o veza ma teuann euz a geid all, e c’hellit kredi ez ounn skuiz, hag ez ounn\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/254&oldid=114292 »


azasadenn | Soubenn ar geek\nDielloù evit azasadenn\nPosted in Filmoù with tags azasadenn, brezel, faltazi, familh, galloud, manga, politikerezh on Ebrel 8, 2018 by geekezig\nDav vo din anzav un dra bennak a-raok reiñ ma ali diwar-benn ar film. N’am eus ket lennet manga Fullmetal Alchemist. Gwelet ‘m eus an anime hepken. Hag ket Brotherhood hañ! Me oar a-walc’h eo ur spont neuze evit ur bern faned. Koulskoude e oan bet plijet gant an anime ha teneridigezh am eus evit an oberenn-se dre vras, hep klask bezañ pur pe direbech pe me oar me.\nFullmetal Alchemist a dremen en ur bed faltazi, e-lec’h ma ‘z eo an alkimiezh ur gwir skiant. Daou vreur yaouank, Edward hag Alphonse Elric a glask kavout maen ar furien evit dresañ ar fazi bet graet ganto goude marv o mamm.\nUr film “live” (gant aktourien neuze) a zo bet savet warlene. Dasparzhet eo gant netflix e diavaez Japan (pe e Frañs d’an nebeutañ). Re verr eo padelezh ur film kontañ pep tra a ya d’ober Fullmetal Alchemist, anat. Plijadur am eus bet o sellet ouzh ar film daoust da bep tra, seblantout a ra kontañ an istor “diazez” en un doare efedus. Pezh a zo, ar pezh a blije din ar muiañ en anime n’em eus ket adkavet kement-se abalamour d’an diouer a amzer : from a-drugarez d’an eil tudennoù da gentañ hag an itrikoù politikel liammet gant galloud an alkimiourien stad e-keñver an dud dic’houest da implij an alkimiezh da eil. N’eo ket souezhus. Domaj ne lavaran ket.\nUn doare dudius eo da zizoloiñ an istor avat ma na fell ket deoc’h tremen re a amzer o lenn pe sellet ouzh an oberennoù goshoc’h.\nFilm sevenet gant SORI Fumihiko. Diazezet war manga ARAKAWA Hiromu. Japan, 2017, 2e15.\nPosted in Filmoù with tags azasadenn, bed ordinal, familh, Frañs, karantez, kevredigezh, labour, merc'hed, Pariz on Meurzh 6, 2018 by geekezig\nPerak ‘ta en deus fellet din sellet ouzh film Les tribulations d’une caissière padal e oan bet dipitet gant al levr dija (dedennus e oa an dodenn, ral klevout komz eus labour an dud a vez e kef ar stalioù bras met moarvat e klote gwelloc’h gant stumm ur blog eget gant ul levr) ? Peogwir on droch.\nEvit gallout kaout ur film e oa ret kaout un doare steuñvenn neuze emañ Frañs a-bezh o klask piv a skriv ur blog diwar-benn labour an dud a labour e kefioù ar gourmarc’hadoù, hag sikour da lakaat war-wel kudennoù ar vicherourien ha micherourezed-se. Ur gelaouennerez a labour dre guzh en ur gourmarc’had kostez Pariz zoken, sur emañ perc’hennez ar blog o labourat du-hont. Pezh a zo gwir. Eus he zu, Solweig a gendalc’h da skrivañ, da labourat, d’ober war-dro he breur bihan peogwir emañ he zad en ospital. E keit-se hag un tammig pep lec’h e krog an harz labour gant implijidi ar gourmac’hadoù.\nNebeut a draoù a vo gouezet e gwirionez diwar-benn o labour (estreget un toullad lodennoù pennadoù blog, buan-ha-buan). Dipitet on bet e vefe bet divizet lakaat an darvoudoù da dremen e-kichen Pariz (sinema gall forever), ur sapre istor karantez NULL a zo ivez, diabeg, evit reiñ ur blaz kontadenn d’an hollad. Ur gontadenn c’hwitet neuze rak gallet en defe ar film diskouez e gwirionez tuioù sokial/kevredigezh pouezus. Ur film koantik ha jentil ha neuze un tamm lu a vo e plas. Da betra servij? Reoù kalz gwelloc’h a zo hag a ra hep ober van komz eus dodennoù pouezus. Domaj.\nFilm sevenet gant Pierre Rambaldi diwar levr Anna Sam. Frañs, 2010, 1e42.\nPosted in Filmoù with tags azasadenn, bed ordinal, familh, marv, skrivañ on C'hwevrer 6, 2018 by geekezig\nAr wech kentañ oa din sellet ouzh ur film savet gant Xavier Dolan. Juste la fin du monde a zo diazezet war ur pezh c’hoari hag anat a-walc’h eo en ur sellet ouzh ar film.\nLouis, ul leurenner brudet a zistro da welet e familh. 12 vloaz zo n’en deus ket gwelet anezho. Hirie e rank lavar dezho emañ o vervel. Huchal a ra kalz izili familh Louis, a chom sioul. Dont a raio a-benn da gaout prantadoù e-unan gant pep hini ivez, evel kement senenn ur pezh-c’hoari.\nPrantadoù brav-kenañ a zo er film (ar re didrouz, dre vras, goude an holl huchadennoù!) hag ar prantadoù o deus plijet ar muiañ din a vefe start gwelet war ul leurenn peogwir e oa an talennoù a-dost. Souezhet on bet gant Marion Cotillard, am eus kavet bamus e perzh c’hoar-gaer Louis. Diskouez a ra mat ivez an darempredoù start ha skoemp a c’hall bezañ en ur familh, hervez plas pep hini. Laouen e vin o tizoloiñ filmoù all Xavier Dolan bremañ.\nFilm sevenet gant Xavier Dolan, diwar pezh-c’hoari Jean-Luc Lagarce. Kanada & Frañs, 2016, 1e39.\nPosted in Levrioù bannoù-treset with tags azasadenn, dazont, ekologiezh, skiant-faltazi on Gwengolo 25, 2017 by geekezig\nGolo al levr bannoù-treset mañ a blijas kalz din er stal-levrioù. N’am eus ket bet lennet Ravage gant Barjavel james setu n’ouzen ket petra gonte al levr.\nBrav-tre eo tresadennoù Macutay, treser Filipinezat yaouank. N’on ket bet plijet gant an istor kement, siwazh. Kalz re verr eo, da gentañ. Er fin e oan etre daou : c’hoant da c’houzout hiroc’h ha mont war-raok ha dipit peogwir ne oa ket bet desket kalz a dra c’hoazh na war an tudennoù, na war ar pezh a raio an istor. Da welet neuze! Un aergelc’h dedennus a zo gant ar bed avat, modernelezh (e 2052 e tremen an traoù) gwirheñvel ha dañjer ekologel a vez santet. Istor gant Jean-David Morvan ha tresadennoù gant Rey Macutay. Embannet gant Glénat, d’ar 7 a viz Gwengolo 2016.\nPosted in Levrioù bannoù-treset with tags azasadenn, bed ordinal, enklask, muntr, politikerezh, Stadoù-Unanet, XXvet kantved on Eost 24, 2017 by geekezig\nN’eo ket sklaer ma eñvorennoù eus levr Ellroy bet lennet ganin pa oan el lise. Film Brian de Palma n’am eus ket bet tro da welet. Setu neuze ul levr bannoù-treset a c’hall lakaat da ijinañ petra vefe bet film David Fincher war an dodenn-se ma vefe deuet a-benn da gas e raktres da benn.\nDre ret, peogwir e oan bet plijet gant ar romant, em eus kavet e oa lusket mat ha dedennus an istor. Ur sapre levr bannoù-treset eo! Ma c’hudenn a oa kentoc’h gant an tresadennoù. N’int ket vil, an aergelc’h a glot mat gant hini Los Angeles ar bloavezhioù 40 (L.A Noire style :D), al livioù a zo brav met un tamm re lipet e oant marteze? Pe un tamm “difiñv”? N’oufen ket lârat petra resis a zisplije din met ne chomen ket da sellet outo, tapet ma oan gant ar skrid ha dipitet gant an nebeut a from a gaven en tresadennoù.\nAn embannadur “deluxe” am eus lennet ha kalz danvez zo er fin evit gouzout penaos eo bet labouret al levr bannoù-treset-mañ, dedennus e oa bepred.\nUn azasadenn a gavan me etre neuze hag a ro keuz din ne vefe ket aet da benn raktres Fincher dreist-holl! Istor gant Matz ha David Fincher diwar James Ellroy, tresadennoù gant Miles Hyman. Embannet e galleg gant Casterman, d’an 13 a viz Du 2013.\nPosted in Filmoù with tags azasadenn, comics, faltazi, galloud on Meurzh 28, 2017 by geekezig\nSin City, ar film, a blij kalz kalz din. E Japan e oan pa oa deuet er maez Sin City : A Dame to Kill For e sinemaoù Frañs ha c’hwitet warnañ war ar skramm bras neuze.\n‘M eus aon n’eo ket bet ur c’hwitadenn (eus ma ferzh) kement-se peogwir n’on ket bet entanet gant an heuliad-mañ. Digempouez eo an istorioù, gant un istor kalz pouezusoc’h eget ar re all. Ha torr-penn ‘m eus kavet peogwir e oa tro-dro d’un “intañvez zu” (Eva Green) (ma kavit ur ger pe un dro lavar propoc’h lârit din marplij!). Splann eo aze eo ar merc’hed evel kirri pe traoù estreget pa int drouk hag ec’h implijont o c’horf evit kaout arc’hant. Ec’h.\nAn istorioù all n’int ket tennet eus ar rummad levrioù BT war-eeun met ijinet gant Frank Miller a-ratozh evit ar film ha kentoc’h dedennus met re verr siwazh.\nDistabilaet on bet ivez gant ar cheñchamantoù aktourien, dreist-holl ar plac’h a c’hoari deadly little Miho. An dibaboù liv ne seblantont ket ken “arouezel” hag a oant e Sin City ha kavet ‘m eus ivez e oa kazi viloc’h an disoc’h gant teknologiezhioù 2014 eget gant reoù kreiz ar bloavezhioù 2000…\nN’on ket gouest da lârat e oa null met anat n’eo ket a live gant ar film kentañ, pell alese.\nFilm sevenet gant Robert Rodriguez ha Frank Miller. Diazezet war levrioù bannoù-treset Frank Miller. Stadoù-Unanet, 2014, 1e42.\nPosted in Filmoù with tags azasadenn, familh, loened on Genver 22, 2017 by geekezig\nDaoust din bezañ souezhet c’hoazh gant giz filmoù “live” Disney, ne gavan ket anezho ken fall-se evit ar mare. Sellet ‘m eus ouzh The Jungle Book neuze.\nE-kerzh ar munutennoù kentañ e oan prest da baouez gant an DVD ken jenet ma oan gant an efedoù isipisial, ne oa netra gwir estreget Mowgli! Kendalc’het ‘m eus koulskoude betek bezañ o krenañ gant an aon dirak tudennoù zo, tapet da vat!\nPlijet on bet gant doareoù Baloo a zo kalz skoempoc’h eget na oant er film bevaat (em eñvorennoù d’an nebeutañ!). Un drugar e oa ivez klevout an aktourien hag aktourezed a-feson a advouezh al loened.\nUr film plijus eo evidon-me, a ziskouez ur wech ouzhpenn eo soñjet kentoc’h mat ar rummad filmoù-mañ gant Disney. Marteze e oa gwelloc’h c’hoazh war skramm bras, neuz “vil” ha faos skeudennoù zo a oa marteze un efed eus ar pezh a oa lakaet war-wel e 3D? Piv ‘oar!\nFilm sevenet gant Jon Favreau. Stadoù-Unanet Amerika, 2016, 1e46.\nBlog war WordPress.com. Tem: Black-LetterHead.


Raktres kevredigezhel Skol Sonerezh - Sonam' - Skol Sonerezh\nDegemer » Raktres kevredigezhel Skol Sonerezh\nUr skol-sonerezh kevredigezhel e kreiz ur vro\nSavet eo bet Sonam’ diàr skol sonerezh hengounel Kervignag (EMTK) , nend eo ket hañval-praket doc’hti ur sort : labourat a ra àr un tachad ledanoc’h, ur raktres sonnaet-mat, ha palioù adnevesaet.\nKontant e vehe Sonam’ skol-sonerezh da ginnig he oberiantizoù da razh ar c’humunioù a zo etre gwazh an Intel hag ar blawezh, atav lec’h ma nend eus ket ag an oberiantizoù-se : tostik doc’h an deskarded, a-skoazañs get piv bennak a zo lodek e buhez ar sonerezh hag er c’helenn en tachad-se.\nKreizenn dafar kelenn-sonerezh mand eo, lakaat a ra Sonam’ skol-sonerezh evezh ma vo ar c’hleved diazez ar c’helenn e-kement ma vo pep sonour en e vleud-kaer, digabestr, ha ma vo bourrapl dezhoñ bout é pleustriñ pe é teskiñ.\nEma an arzourion-kelennourion a-vicher é labourat e Sonam’ skol-sonerezh douget d’ar lusk-se, lusket int o-unan da deurel àr-raokadenn geti, pizhded get o c’helenn, ha da dapiñ gouied ha barregezh pervezh.\nAn dafar enlinenn : lec’hienn web, e-school, rouedadoù sokial a zo bet sevenet e-sigur aesaat an eskemmoù hag ar labour personel, pajennadoù an arzourion-kelennourion a lak kenlusk etre o buhez a arzour hag o c’helenn e Sonam’ skol-sonerezh.\nLabourat a ra Sonam’ da viret gwlad Breizh : danvez- sonerezh ar c’hornad, ar brezhoneg, ar gwenedeg , em daolet eo Sonam’ skol-sonerezh da gement-se razh : Test eo he lec’hienn divyezhek.